text:
Өфө граждандары әүҙемерәк була бара
Ҡала властары Өфө халҡының граждан әүҙемлеге артыуын билдәләй. Кисә ҡала башлығында үткән оператив кәңәшмәлә Өфө хакимиәтенең эш башҡарыу бүлеге начальнигы Александр Смирновтың хәбәр итеүенсә, ағымдағы йылдың тәүге алты айында ҡала хакимиәтенә 11587 мөрәжәғәт килгән, уҙған йылдың ошо уҡ осоро менән сағыштырғанда был 17,8 процентҡа күберәк. Шул уҡ мәлдә ҡала халҡынан килгән мөрәжәғәттәрҙең ҙур өлөшө ғариза характерында (87%), 12,6% мөрәжәғәт – ялыуҙар, ҡалғандары тәҡдимдәргә ҡарай.
Урындағы власҡа мөрәжәғәт иткәндә өфөлөләр электрон почтаны әүҙем ҡуллана – уға 1225 мөрәжәғәт килгән – һәм «ҡыҙыу пейджер» хеҙмәтен — ярты йыл эсендә 892 мөрәжәғәт.
Ҡала хакимиәтенә мөрәжәғәттәр иҫәбе артыуы менән бергә, параллель рәүештә Өфө халҡы ҡала райондары хакимиәттәренә лә йышыраҡ мөрәжәғәт итә башлаған. Алты ай эсендә иң күп яҙма мөрәжәғәт Орджоникидзе районында теркәлгән – 2721. Сағыштырыу өсөн: уҙған йылдың ошо уҡ осоронда бында барыһы 1782 мөрәжәғәт теркәлгән.
— Граждандарҙан килгән мөрәжәғәттәр тематикаһы башлыса элекке кеүек ҡала, — тине Александр Смирнов. – Халыҡты торлаҡ проблемаһы, ерҙән файҙаланыу һәм торлаҡ-коммуналь хеҙмәт күрһәтеү нығыраҡ борсой. Бөйөк Ватан һуғышы ветерандары фатирҙарында ремонт үткәреү һәм уларҙы торлаҡ менән тәьмин итеү буйынса программаны ғәмәлгә ашырыу менән бәйле, быйылғы йылда айырыуса күп мөрәжәғәт тап ошо категориялағы граждандарҙан килә.


c: text/html

text:
Палдискиҙа башҡорт делегацияһы ҡала хакимиәте етәкселеге менән Салауат Юлаев музейының экспозицияһын яңыртыу мәсьәләһен тикшерә
ӨФӨ, 2015 йыл, 10 декабрь. /«Башинформ» мәғлүмәт агентлығы, Эльмира Сабирова/.
Эстонияла башҡорт делегацияһы Палдиски ҡалаһы хакимиәте етәкселеге менән Салауат Юлаев музейының экспозицияһын яңыртыу мәсьәләһен тикшерә. Бынан тыш, ҡала мэры Тийт Пеэду менән осрашыу барышында башҡорт халҡының милли батыры һәм уның атаһы Юлай Аҙналиндың һуңғы төйәгенән тупраҡ алып ҡайтыу мөмкинлеге ҡарала. Ул Салауат Юлаевтың тыуған ауылындағы «Таш тирмә» мемориаль комплексына ҡуйыласаҡ.
Палдиски үҙенең тарихи яҙмышы менән Башҡортостанға бәйле. Ҡала етәкселеге Эстлянд губернияһы Рогервик ҡәлғәһендә атаһы менән ғүмерлек һөргөндә ғазап сиккән Салауат Юлаев хаҡында хәтерҙе һаҡлай.
Әлеге сәфәр «Салауат Юлаевтың иҫтәлекле урындары буйлап» республика программаһына ярашлы ойошторолған. Башҡортостан делегацияһы составына Башҡортостан Милли музейының генераль директоры Ғәли Вәлиуллин, музейҙың рәссамы Анатолий Фадеев, Салауат районы Советы рәйесе, «Янғантау» шифаханаһы директоры урынбаҫары Ринат Әбдрәшитов һәм Салауат районы хакимиәте башлығы урынбаҫары Владислав Килдейәров ингән.
Эстониялағы коллегалар менән эшлекле осрашыуҙар барышында Башҡортостан менән Эстония араһында туризмды үҫтереү, уҡыусылар һәм йәштәр делегациялары менән алмашыу мәсьәләләре тикшереләсәк. Шулай уҡ Палдиски ҡалаһының рус гимназияһы уҡытыусылары һәм уҡыусылары, Салауат Юлаев исемендәге Палдиски клубы ағзалары менән осрашыу ҡаралған. Программа сиктәрендә Башҡортостан делегацияһының Рәсәйҙең Таллинн ҡалаһындағы вәкиллеге, Эстонияның Мәҙәниәт министрлығы вәкилдәре менән осрашыуы, «Ағиҙел» башҡорт мәҙәни ойошмаһы эшмәкәрлегенең 15 йыллығына арналған йыйылышта ҡатнашыуы планлаштырылған, тип хәбәр иттеләр Башҡортостандың ЮНЕСКО эштәре буйынса комитетының матбуғат хеҙмәтендә.

robotstxt: allowed

filter: keep


text:
«Нур» татар театры юбилей миҙгелен аса
ӨФӨ, 2016 йыл, 21 сентябрь. /«Башинформ» мәғлүмәт агентлығы, Ләйлә Аралбаева/.
Өфөлә «Нур» татар театры 25-се юбилей миҙгелен аса. 23 сентябрҙә «Алты ҡыҙға бер кейәү» спектакле сәхнәләштерелә.
Театр коллективы сирек быуатлыҡ юбилейын ҡыҙыҡлы премьералар һәм гастролдәр менән билдәләргә ниәтләй. 29 сентябрҙә Степан Лобозёровтың пьесаһы буйынса «Көтөлмәгән ҡунаҡ» комедияһының премьераһы була. Спектаклде Башҡортостандың атҡаҙанған артисы Илдар Вәлиев ҡуя. Октябрь айында «Нур» театры Ырымбурға, Стәрлетамаҡҡа һәм Салауатҡа гастролдәргә сыға. Декабрҙә өфөләргә Хәбибулла Ибраһимовтың «Башмағым» музыкаль комедияһы тәҡдим ителә. Юбилей кисәһе лә ошо айға билдәләнгән.
Йола буйынса, театр «Театр төнө» мәҙәни акцияһында ла әүҙем ҡатнаша. 27 сентябрҙә ул ярты төнгә тиклем эшләй. Оҫталыҡ дәрестәре, фотоға төшөрөү ойошторола, актерҙар сығыш яһай. Бер үк ваҡытта ҙур һәм бәләкәй залдар эшләй. Ҙур залда «Туй алдынан» спектакле күрһәтелһә, бәләкәй залда ҡунаҡтар «Ҡатын түгел, аждаһа» спектаклен ҡарай ала. Йәш тамашасылар өсөн уйындар һәм конкурстар ҡаралған.


text:
“Их, кәләше лә, кәләше” йәнә сәхнәдә
Тамашасыларҙың күп һанлы һорауҙары буйынса Мәжит Ғафури исемендәге башҡорт дәүләт академия драма театры “Их, кәләше лә, кәләше” спектаклен ҡайтанан ҡуясаҡ.
“Их, кәләше лә, кәләше” музыкаль комедияһын билдәле артист, инде мәрхүм булған Шамил Рәхмәтуллин сәхнәләштергән. Ролдәрҙе театрҙың танылған, оло быуын артистары башҡара.
Һәр ваҡыт аншлаг менән үткән спектакль сәхнәлә 500 тапҡыр ҡуйыла. Рәсәйҙең атҡаҙанған, башҡортостанлың халыҡ артисы, төп ролде башҡарыусы Рәүис Заһитов әйтеүенсә, актерҙар составы үҙгәрмәгән, спектакль режиссер Шамил Рәхмәтуллин ҡуйылышында һаҡланған.


text:
Башҡортостанда пенсионерҙың 2013 йылға йәшәү минимумын 5690 һум күләмендә билдәләү планлаштырыла
Республика Хөкүмәте менән әҙерләнгән «Башҡортостан Республикаһында ҡулланыу кәрзинен һәм йәшәү минимумын билдәләү тәртибе тураһында»ғы БР законының 4-се статьяһына үҙгәрештәр индереү хаҡында»ғы закон проектын 5 сентябрҙә Дәүләт Йыйылышының Социаль сәйәсәт һәм һаулыҡ һаҡлау буйынса комитеты ултырышында Башҡортостандың хеҙмәт һәм халыҡты социаль яҡлау министры Ленара Иванова тәҡдим итте.
2010 йылдан Башҡортостанда, Рәсәйҙең башҡа төбәктәрендә кеүек үк, пенсияға социаль өҫтәмәне билдәләү өсөн пенсионерҙың йәшәү минимумы күләме билдәләнә, тип аңлатты Ленара Иванова. Федераль ҡануниәткә ярашлы, социаль өҫтәмә Рәсәй Федерацияһы субъектында билдәләнгән йәшәү минимумынан кәмерәк пенсия алған хаҡлы ялдағыларға билдәләнә. 2012 йылда республикала пенсионерҙың йәшәү минимумы 5220 һум күләмендә билдәләнде. Был сумманан кәмерәк пенсия алған кешеләргә өҫтәмә федераль бюджеттан түләнә. 2012 йылдың 1 авгусына ҡарата мәғлүмәттәр буйына, федераль бюджеттан бындай түләүҙәрҙе Башҡортостанда 100 836 кеше ала. Өҫтәмәнең уртаса күләме 1213 һум тәшкил итә.
Хөкүмәт менән тәҡдим ителгән закон проекты Башҡортостанда пенсионерҙың 2013 йылға йәшәү минимумын 5690 һум күләмендә билдәләй.
Социаль сәйәсәт һәм һаулыҡ һаҡлау буйынса комитет ағзалары закон проектын яҡларға һәм уны республика парламентына беренсе уҡыуҙа тикшереүгә тәҡдим итергә тигән ҡарар ҡабул итте.


text:
Өфөлә Перфильев иҫтәлегенә теннис турниры башланды
«Нефтсе» стадионының асыҡ корттарында Алексей Перфильев иҫтәлегенә бөтә Рәсәй теннис турниры старт алды. Бынан тыш, ярыш сиктәрендә Республика баш ҡалаһы Кубогы уйнатыла. Кортҡа өс йәш төркөмөндәге спортсылар сыға: 9-10 йәштәгеләр, 14 һәм унан йәшерәктәр, ололар. Турнир һигеҙенсе тапҡыр үткәрелә, һәм йыл һайын ҡатнашырға теләүселәр арта. Бөгөн Өфөнән, Стәрлетамаҡтан, Нижневартовскиҙан, Пенза, Екатеринбург һәм илебеҙҙең башҡа ҡалаларынан 150 тенниссы еңеү өсөн алышҡа сыҡҡан.
— Теннисылар өсөн беҙҙең турнир ҙур әһәмиәткә эйә, – тип билдәләй ярыштарҙың баш судьяһы Илдар Иҫәнтәев. – Йәштәр тәжрибә туплай. Турнирҙың рейтинглы булыуына күрә, үҙенең активына мәрәйҙәр йыя, был карьера өсөн мөһим. Бынан тыш, еңеүселәр приздар һәм бүләктәр ала.
Турнир биш көн дауам итә, финал уйындары 3, 4 июндә үтәсәк.


text:
13 октябрҙә Өфөлә «Туризм. Спорт. Ял. Шифаханалар» күргәҙмәһе асыла
Кесаҙна, 13 октябрҙә, Өфөләге «Аҡбуҙат» ипподромының күргәҙмә комплексы территорияһында «Туризм. Спорт. Ял. Шифаханалар» төбәк-ара махсуслаштырылған күргәҙмәһе асыла. Быйыл ул икенсе тапҡыр үткәреләсәк.
Күргәҙмәлә көҙгө-ҡышҡы миҙгелгә туристик маршруттар, спорт-туристик хеҙмәтләндереү формалары, ҡорамалдар, спорт инвентары һәм кейеме, кемпинг, һунар һәм балыҡ тотоу өсөн тауарҙар тәҡдим ителәсәк.
Күргәҙмәнең эш программаһына туризм-тыуған яҡты өйрәнеү эшмәкәрлегенә, төбәктәге спорт һәм үҙешмәкәр туризм темаларына семинарҙар һәм түңәрәк өҫтәлдәр индерелгән.
Рәсми асыу тантанаһы сәғәт 12-гә билдәләнгән.


text:
Фото:
Ғафури районында Хәтер көнө үтте
Фото:
Ғафури районының Красноусол ауылында тантаналы митинг үтте. Һәләк булған Ватанды һаҡлаусылар һәйкәле янында Афғанстанда, Төньяҡ Кавказда хәрби хәрәкәттәрҙә ҡатнашҡан яугирҙар, ауыл халҡы, һәләк булған егеттәрҙең туғандары һәм яҡындары йыйылды.
Сараны асып, район хакимиәте башлығы Рәмил Бухаров локаль конфликттарҙа һәләк булған егеттәрҙең мәңге хәтерҙә йәшәйәсәген һыҙыҡ өҫтөнә алды.
Ғафури һәм Ауырғазы райондарының хәрби комиссары Фәйрүз Ғимәҙиев һәйкәл төҙөүҙә ҙур ярҙам күрһәткән активистарҙы билдәләне.
— Марс Хәйруллин, Ринат Яҡупов, Әлфир Исхаҡов, Вячеслав Лоскутов, Андрей Мигунов, Джамшид Ҡасимов, Марат Ишбаев һәм башҡа егеттәргә ҙур рәхмәтемде еткерәм. Уларҙың ярҙамы менән һәләк булған Ватанды һаҡлаусыларға һәйкәл төҙөлдө, — тине хәрби комиссар.
Рәхмәт һүҙҙәре менән шулай уҡ Ғафури районының Ветерандар советы вәкилдәре, ауыл биләмәһе башлығы Марс Әбелғужин, райондың Афған һуғышы ветерандары союзы рәйесе Марс Хәйруллин сығыш яһаны. Сарала ҡатнашыусыларҙы Хәтер көнө менән Өфөнән килгән ҡунаҡ – БР Хәрби хәрәкәттәр ветерандары союзы рәйесе Тимерйән Рәжәпов та ҡотланы.
Тантаналы өлөштән һуң урындағы мәҙәниәт һәм ял паркында Ғафури һәм Ауырғазы райондарының ветерандар командалары араһында футбол буйынса матч ойошторолдо. Байрамды концерт номерҙары дауам итте.
Осрашыу һуңында Тимерйән Рәжәпов БР Хәрби хәрәкәттәр ветерандары союзының Бөрйән һәм Күгәрсен райондарына инициатива менән сығыш яһауы тураһында хәбәр итте. Ул әлеге ике районда Афғанстанда һәм Төньяҡ Кавказда һәләк булған яугирҙарға һәйкәл асыу һәм төҙөлөш эштәре өсөн средстволарҙы Хәтер көндәрендә һәм шуға оҡшаш башҡа сараларҙа йыйыу тәҡдиме менән сығыш яһаған. Сарала һанаулы минуттар эсендә 10 мең һум аҡса йыйылды.


text:
Башҡорт дәүләт университеты менән Берләшкән Миллләттәр Ойошмаһының Мәғлүмәт үҙәге хеҙмәттәшлек тураһында Килешеү төҙөнө
ӨФӨ, 2014 йыл, 15 декабрь. /«Башинформ» мәғлүмәт агентлығы, Эльмира Сабирова/.
Башҡорт дәүләт университеты Берләшкән Милләттәр ойошмаһының Мәскәүҙәге Мәғлүмәт үҙәге менән хеҙмәттәшлек итәсәк. Рәсми партнерлыҡ тураһында документҡа БДУ ректоры Николай Морозкин менән Үҙәк директоры вазифаһын башҡарыусы Юрий Шишаев ҡул ҡуйҙы, тип хәбәр иттеләр вуздың матбуғат үҙәгенән.
Советник Владимир Павинский Башҡорт дәүләт университетында уҡыу йортоноң ректоры һәм БДУ-ның Хоҡуҡ институты вәкилдәре менән осрашты. Эшлекле осрашыуҙа ҡатнашыусылар ғинуарҙа Берләшкән Милләттәр Ойошмаһының Мәскәүҙәге Мәғлүмәт үҙәгендә БДУ-ның иң яҡшы студенттарына стажировка үткәреү тураһында һөйләште. Вуздың халыҡ-ара ойошма вәкиллеге менән хеҙмәттәшлеге Хоҡуҡ институты студенттарына Берләшкән Милләттәр Ойошмаһының эшмәкәрлеге, маҡсаттары тураһында күберәк белергә, Хөкүмәт мөнәсәбәттәре өлкәһендә белем һәм тәжрибә тупларға мөмкинлек бирәсәк, тип ышаналар БДУ-ла.
Владимир Павинский Хоҡуҡ институты студенттары менән дә осрашты. Ул Мәскәүҙә Берләшкән Милләттәр Ойошмаһының Мәғлүмәт үҙәгенең тарихын, уның эшмәкәрлеге, бурыстары, ҡаҙаныштары һәм уҙғарылған саралар хаҡында һөйләне, студенттарҙың һәм уҡытыусыларҙың һорауҙарына яуап бирҙе.


text:
Мәскәүҙә «Коломенское» музей-ҡурсаулығында һабантуй үтәсәк
21 июндә Мәскәүҙең «Коломенское» дәүләт музей-ҡурсаулығында дөйөм ҡала һабантуйы уҙасаҡ. Рәсәйҙең баш ҡалаһының был хозур тәбиғәтле урынында байрам дүртенсе тапҡыр уҙасаҡ. Музей-ҡурсаулыҡ территорияһында күмәк күңел асыу иртәнге сәғәт 11-ҙә башланып киске туғыҙға тиклем дауам итәсәк.
Һабантуйҙа ҡунаҡтарҙы ҡыҙыҡлы, төрлө-төрлө программа: Мәскәү, Башҡортостан һәм Татарстан сәнғәт оҫталарының концерты, күңелле конкурстар һәм уйындар, милли көрәш буйынса ярыштар көтә. Теләүселәр өсөн милли сувенирҙар, халыҡ художество кәсептәре әйберҙәре, тәмле-татлыҡ ризыҡтар һатыласаҡ, шулай уҡ сәк-сәктән, хуш еҫле балдан ауыҙ итергә мөмкин буласаҡ.
Байрамды ойоштороу өсөн Өфөнән Башҡорт дәүләт филармонияһы директоры Фәүзи Сафин етәкселегендә ижади төркөм бара. Артистар, улар араһында «Ҡарауанһарай» һәм «Далан» төркөмдәре, Нәзифә Кадырова, Римма Амангилдина, Ғәли Алтынбаев, Фәдис Ғәниев, Лилиә Биктимерова, Руслан Сәйфетдинов, Марсель Ҡотоев, Әлиә Нурғәлиева, Регина Баракова, Зарина Солтангилдина, Артем Машков, төрлө-төрлө концерт программаһын әҙерләй. Үҙҙәренең иң яҡшы номерҙарын Стәрлетамаҡ театр-концерт берекмәһенең билдәле Бейеү театры вәкилдәре лә әҙерләй.
Башҡортостандан һабан байрамына Әбйәлил районы барасаҡ, ул бөтә тирмәләр, милли йыһаздар менән башҡорт ихатаһын ҡорасаҡ. Райондың һәүәҫкәр коллективтары – «Йәшлек» ансамбле, «Миләш» фольклор төркөмө байрам программаһын үҙҙәренең сағыу сығыштары менән биҙәйәсәк.
Һабантуй – башҡорт һәм татар халыҡтарының иң яратҡан байрамы. Унда халыҡтарҙың матур йолалары, уларҙың йырҙары, бейеүҙәре, ғөрөф-ғәҙәттәре берләшә. 2002 йылдан алып байрам рәсми рәүештә ЮНЕСКО тарафынан булдырылған матди булмаған кешелек мираҫы хазиналары исемлегенә индерелгән.
Мәскәү һабантуйы – йола буйынса бөтә уҙғарылған һабан байрамдарының иң ҙуры. 2013 йылда байрамда 150 меңдән ашыу мәскәүле һәм баш ҡала ҡунаҡтары була. Икенсе йыл рәттән Мәскәү һабантуйында ҡырым татарҙары мәҙәниәте тәҡдим ителәсәк.
Байрамды ойоштороусылар: Мәскәү Хөкүмәте, РФ Президенты ҡарамағындағы Башҡортостандың Тулы хоҡуҡлы вәкиллеге, Татарстан Республикаһының Тулы хоҡуҡлы вәкиллеге, «Башҡортостан яҡташтары», Мәскәүҙең Төбәк татарҙар милли-мәҙәни автономияһы, Яр Саллы һәм Стәрлетамаҡ ҡалалары хакимиәттәре, Мәскәүҙең «Коломенское» дәүләт художество тарихи-мәҙәни һәм тәбиғи-ландшафт музейы-ҡурсаулығы.


text:
"Папа", "мама"... йәки хаталар ҡайҙан башлана?
- Подробности
- Родительская категория: Мәҡәләләр
- Опубликовано 04.04.2009 08:01
Әлеге көндә Өфөләге бер нисә башҡорт ғаиләһе башҡорт телен, рухын һаҡлап, хәҙерге мегаполис шарттарында башҡорттарҙы нисек итеп тәрбиәләргә кәрәк тигән мәсьәләгә үҙ кәңәштәрен бирә алалыр. Әйтәйек, ғалим һәм яҙыусы Рәшит Шәкүр, языусы-педагог Мирас Иҙелбаев, журналист Гөлфиә Янбаева ғаиләләре һәм башҡалар. Уларҙың һаны, үкенескә ҡаршы,
күп түгел, әммә улар - беззең маяҡтар. Ошо иҫәптән, әсәйем - яҙыусы Мәрйәм Бураҡаева менән атайым - геолог-ғалим Диҡҡәт Бураҡаев та ҡала шарттарында ысын мәғәнәһендә башҡорт ғаиләһен булдыра алды. Атай-әсәйемдең тәжрибәһенән дә, өс бала әсәһе булараҡ, үҙемдең тәжрибәмдән сығып та, ауылда тыуып, тәрбиәләнеп, ҡалала төпләнергә ынтылыусы башҡорт ғаиләләренә һүҙем бар ине. Сөнки, күреп торам, бик күп атай-әсәйҙәр, заманында әсәйем биргән кәңәштәрҙе тотмай, хәҙер осраған һайын үкенестәрен белдерә.
Мәскәүҙә уҡыған осорҙа ундағы әрмән, грузиндарҙың, Мәскәү татарҙарының, башҡа милләт диаспораларының тормошо менән ҡыҙыҡһындым. Ни өсөн ҡайһы бер халыҡтар үҙҙәренең милли йөҙөн, милли үҙенсәлеген һаҡлай ала, ә ҡайһыларының миллилеге үҙ быуынына ғына етә, балаларына, ейәндәренә күсмәй? Ошо һорауға яуап эҙләйем. Ҡай саҡ, Кавказ халыҡтарының миҫалын килтерһәң, күптәр: "һуң улар бит көслө халыҡ", - тип кисә. Көслө халыҡ булыр өсөн нимә кәрәк һуң? Үҙеңде көслө, рухлы һәм иң мөһиме - милләт алдында яуаплы итеп тойоу етмәйме ни? Ни эшләп яу алдынан (ә мегаполис тормошо, ғөмүмән, хәҙерге заман ағышы, глобализация, цивилизация - үҙе көндәлек яу, көрәш бит!) еңелеүеңде танырға?
Милләтте милләт иткән - тел. Шуға ла телде һаҡлау - ул иң тәүге һәм иң мөһим бурыс, һәм тап ошо юсыҡта оло хаталар ебәрелә лә инде. Әлеге көндә зыялыларыбыҙ телде һаҡлау буйынса бик күп мәҡәләләр яза, радио-телевидениенан сығыш яһай. Әммә уларҙың һүҙен ишетер өсөн... нимә эшләргә кәрәк, тиерһегеҙ? Тәү сиратта - башҡорт матбуғатын алдырырға, башҡорт тапшырыуҙарын ишетергә һәм күрергә, башҡорт театрҙарына йөрөргә! Ғаилә башҡорт гәзит-журналдарын, балаларына махсус баҫмалар алдырта икән - ошо үҙе үк оло тәрбиә. Башҡа халыҡтарҙа үҙ баҫмаларын һаҡлау өсөн икешәр-өсәр гәзит-журналға яҙылыу миҫалдары билдәле. Ә беҙ?..
Күҙ алдына килтерәйек. Салауат Юлаевыбыз, Шәйехзада Бабичыбыз, Зәки Вәлидибез, Аҡмуллабыз әлеге заманда йәшәһен ине әле, ошондай байлыҡҡа ҡыуанып бөтә алмастар ине бит! Ни өсөн уларҙың исемен ғорурлыҡ менән хәтерҙә һаҡлаған беҙ тел һаҡлаусы, үҫтереүсе, байытыусы баҫмаларҙы алдырмайбыҙ? Ерен, телен, милли асылын һаҡлау өсөн меңәрләп яуҙарҙа һәләк булған, язалап үлтерелгән, яндырылған башҡорттарҙың рухына енәйәт ҡылыу менән бәрәбәр бит был!
Был күренеште дөйөм ятаҡтарҙа, ваҡытлы фатирҙарҙа йәшәү менән аҡлап булмай. Ваҡыт үтә, балалар үсә. Ә иң әрнеткәне - ғаиләлә һәм балаларҙың зиһенендә башҡорт матбуғатын, китаптарын уҡыу ғәҙәте барлыҡҡа килмәй. Ә бит ул кескәй саҡтан уҡ күңел ихтыяжына әйләнергә тейеш.
Телде ғаилә һаҡлай. Был, ике икең - дүрт тигәндәй, ябай төшөнсә. Әммә күбеһе тел өйрәнеүҙе, белеүҙе һаман да балалар баҡсаһына, мәктәпкә йөкмәтеп маташа. Күп тапҡыр күҙәткәнем бар – уҡытыусы бала менән саф башҡортса һөйләшә, ә атай-әсәй, хатта олатай-өләсәй, шунда уҡ балаға русса өндәшә. Телде белмәһәң, өйрәнергә лә мөмкин. Кәрәк икән, инглиз телен ярты йылда өйрәнеп алалар. Шулай булғас, туған телебеҙгә ҡарата вайымһыҙлыҡ күрһәтмәһәк ине. Йәһүдтәр, мәҫәлән, үле тел тип һаналған, ике мең йыл дауамында инде онотолоп бөткән, дин теле генә булараҡ ҡулланылған ивритты дәүләт теленә әйләндерҙе, хәҙер, заманаға күрә камиллаштырып, һәр йәһүд белергә тейеш, тип халҡына төшөндөрә.
Фатирын, бөтә милкен һатып, аҡсаһын шикле финанс пирамидаларға һалып отолған кешегә беҙ нисек ҡарайбыҙ? Ниндәй мыҫҡыллы һүҙҙәр менән әрләйбеҙ уны? Ә Туған Тел кеүек байлыҡтан үҙен һәм балаларын мәхрүм иткәндәргә беҙҙең дәүләт сәйәсәте, мәҙәниәте, матбуғаты ошо байлыҡты һуҙып торғанда ла уны алмағандарға ни өсөн беҙҙә шундай уҡ мөнәсәбәт түгел һуң?
Урамда кескәй генә баланың ауыҙ тултырып: "Әсәй, атай!" - тип тәтелдәүе һөйөнөслө. Әммә ул урыҫ мөхитенә эләккәс, башлана ла инде һынауҙар. Әйтергә кәрәк, ҙур ҡалаларҙа башҡорт балалар баҡсаһында ла, мәктәптәрендә лә балаларҙың аралашыу теле - рус теле. Шулай итеп, тәүге һынау - баланың башҡаларға, йәғни рус теллеләргә эйәреп, "папа, мама" тип әйтеү, артабан атай-әсәй менән тиҫтерҙәре алдында русса һөйләшеү теләге уяна. Атай-әсәйҙәр балалары ыңғайына уларға русса яуап бирә... Шунан инде ике бер туған үҙ-ара русса һөйләшергә керешә... Һәм шулай яйлап-яйлап матур башҡорт ғаиләһе бер ваҡыт рус телле ғаиләгә әйләнеүен һиҙмәй ҙә ҡала. Атай-әсәй үҙ-ара башҡортса һөйләшә, балалары менән - русса... Күңел әрнеткес был күренеш, әлбиттә, үҙебеҙҙең битарафлыҡтан килә.
Балаларҙың теләктәре күп була. Әммә бала теләй, тип, уның һәр бер мыжыуына юл ҡуймайһығыҙ бит?! Үҫмерҙе якшы атай-әсәй тәмәке тартыуҙан да, башҡа насар холоҡтарҙан да тыя. Әле күп нәмәне аңламаған баланы ҡырҡ яҡтан тыйыу - тәрбиә нигеҙе. Ә ни өсөн башҡортса һөйләшергә кәрәклеге тураһында, башҡорттар "папа, мама", тип әйтергә тейеш түгеллеген, башҡорт теле - ул бөйөк шәхестәрҙең, Салауат Юлаевтың теле икәнен ике йәштән үк аңлатмаҫҡа, ят мөхиттең йоғонтоһонан тыймаҫҡа? Мәҫәлән, зыялы рус ғаиләһендә баланың матур итеп русса һөйләшеүе талап ителә, телде байытыуға йүнәлтелгән эштәргә өҫтөнлөк бирелеп, слэнгтарға ҡаршы көрәш алып барыла. Шундай уҡ проблемалар тураһында инглиз, француз, башҡа Европа илдәре зыялыларының сығыштарын ишетергә тура килә. Тимәк, тел таҙалығы, байлығы өсөн көрәш, балаңа ошо оло хазинаны мираҫ итеп ҡалдырыу - ул бөтөн алдынғы ҡарашлы кешеләрҙең бурысы. Шуға ла, алдынғы ҡарашлы тип һаналырға хаҡлы журналистарыбыҙҙың, артистарыбыҙҙың, ғалимдарыбыззың, эшҡыуарзарыбыззың балалары "мама, папа" тип китеп барһа, ирекһеҙҙән уларға ҡарата енәйәт ҡылған әҙәмгә тейешле мөнәсәбәт тыуа.
Милләттәштәребеҙҙә шулай уҡ теленән тартыныу, урамда урыҫса һөйләшеү күренеше хас. Шул сәбәптән өйҙә балалары менән башҡортса, ә урамда русса һөйләшкән ғаиләләр күп. Ә әсәй берәү генә булған кеүек, ғаилә теле лә бер генә була ала. Бала русса таҙа һөйләшһен, тип рус теленә күсеү - иң зур хата. Рус әҙәбиәтенән дәресен әҙерләшкәндәме, йоҡлар алдынан әҙәби китап уҡығандамы, рус теленә күсеп китеү мөмкин. Тик был осраҡта таҙа, бай телдә һөйләшеү мотлаҡ. Биш-алты рус һүҙе аша бер-ике башҡорт һүҙен ҡыҫтырып ебәреү - телде лә, аңды ла боҙа, рус телен дә баҙар теленә әйләндерә.
Күҙ алдына килтерегеҙ. Һеҙгә бер нисә йыл Японияла йәшәргә кәрәк икән, ти. Һеҙ япон телен ауырлыҡ менән саҡ-саҡ өйрәнеп килгәндә, бәләкәсегеҙ бер-ике азна эсендә япон һүҙҙәрен өйрәнә һалып, оялмай-нитмәй япон тиҫтерҙәре менән урамда елдереп уйнап йөрөйәсәк. Сөнки кескәй бала өсөн тел белмәү комплексы юҡ. Уның өсөн аралашыу теләге һәм бының өсөн тиҙ арала тел үҙләштереү кәрәклеге генә бар. Тел белмәүҙән оялыу - ул ололарҙың бәләһе. Һәм ошо бәләне ауырыу баштан һау бала башына һалырға ярамай. Һеҙ үҙегеҙ ауылда үҫеү сәбәплеме, рус теленән уҡытыусы булмау һөҙөмтәһендәме, рус телен хөр-төрәк беләһегеҙ икән, был проблема бер нисек тә һеҙҙең ғаиләгә лә, балаларығыҙға ла ҡағылмай. Өйҙә саф башҡортса һөйләшеүҙе талап итәһегеҙ икән, балағыҙ русса өйрәнмәй ҡаласаҡ тигән һүҙ түгел. Әсәйем беҙҙе: "Рус теле тупһаның теге яғында ҡалһын", - тип ҡат-ҡат иҫкәртә торғайны. Рус телен өйрәтмәйем, тиһәң дә, ҡайза-ҡайза, ә инде Рәсәй ерлегендә, ҡалаларҙа барыбер өйрәнеләсәк: йәнһүрәттәр, кинолар, китаптар, дуҫ-иптәштәр... – рус телен үҙләштереү проблемаһын бала үҙе бик еңел хәл итә. Ә бына башҡорт телен ул үҙ алдына, үҙ белдеге менән бер ҡасан да өйрәнмәйәсәк. Уныһы инде - атай-әсәйҙең, олатай-өләсәйҙең иң иҙге, иң оло бурысы.
Әлеге көндә Өфөлә лә, республикабыҙҙың башҡа ҡалаларында ла, башҡортлоҡто үҫтереү, бай мәҙәни тормошҡа сумып йәшәү өсөн бөтә шарттар за бар. Шуға ла хәҙерге заманда ҡала башҡорттарын үҫтереү күп көс тә, ваҡыт та талап итмәй. Бары тик Рух һәм Тел һаҡлауҙы төп маҡсат итеп ҡуйған ғаилә сәйәсәтен булдырыу, һәм юғары идеалдарзағы сәйәси курс алғас, сәйәси фәхишәгә генә әйләнеп китмәү фарыз.
Зөһрә БУРАҠАЕВА


text:
Башҡортостандың урман хужалығы белгестәре квалификацияһын күтәрә
Башҡортостан Республикаһы Урман хужалығы министрлығының бер төркөм белгестәре «Урман хужалығы» белгеслеге буйынса ҡайтанан һөнәри әҙерлек үтеү тураһында дипломдар алды.
БР Урман хужалығы министрлығының матбуғат хеҙмәте хәбәр итеүенсә, өс ай дауамында 37 кеше урман хужалығында урман төҙөлөшө һәм урмансылыҡтан алып мәғлүмәт технологияларына тиклем 22 дисциплина буйынса Башҡорт дәүләт аграр университетында белем алды. Тыңлаусылар йәнә уҙған йыл аҙағында Урман кодексына индерелгән төҙәтмәләрҙе тикшерҙе.
Ҡыҫҡа арала бер нисә дисциплинаны бер юлы үҙләштереүҙең ярайһы ауыр булыуы арҡаһында белгестәрҙең күбеһе уҡыу срогын арттырырға, мәҫәлән, 500 сәғәттән 700-гә тиклем еткерергә теләк белдерҙе.
Башҡортостандың Урман хужалығы министрлығы белгестәрҙе әҙерләү һәм уларҙың квалификацияһын күтәреүгә ҙур иғтибар бирә. Мәҫәлән, 2010 йылда 83 белгес Башҡортостан Республикаһы Президенты ҡарамағындағы Башҡортостан дәүләт хеҙмәте һәм идара итеү академияһында квалификацияһын күтәргән.


text:
Федераль бюджет Өфө приборҙар эшләү берекмәһен техник яҡтан ҡайтанан ҡоралландырыуға ярҙам итәсәк
Башҡортостандағы оборона-сәнәғәт комплексы предприятиеларының производствоһын модернизациялау дауам итә. Оборона предприятиеларына дәүләт ярҙамы сиктәрендә Рәсәй Хөкүмәте менән Өфө приборҙар эшләү производство берекмәһенә 300 млн һум күләмендә субсидия бүленгән.
Предприятиены реконструкциялауға һәм техник яҡтан ҡайтанан ҡоралландырыуға 125 млн һум тотонолған. Һөҙөмтәлә алты цех өсөн 42 дана ҡорамал һатып алынған. Бынан тыш, иҫке йыһаздарҙы яңыртыуға үҙенең средстволары иҫәбенә һигеҙ цехҡа 27 ҡорамал һатып алынған.
Өр-яңы ҡорамалдар һатып алыу берекмәлә яңы прогрессив технологиялар индереүгә, шул иҫәптән деталдәрҙе юғары теүәллек менән механик эшкәртеү, тәрән булмаған монтаж, бишенсе класлы пластиналар эшләү, металдарҙы лазер менән ҡырҡыу технологияларын индереүгә булышлыҡ итәсәк.
Производствоны техник яҡтан камиллаштырыу эштәре быйыл да дауам ителәсәк. Федераль бюджеттан 65 млн һум күләмендә аҡса күсеүе көтөлә, улар, атап әйткәндә, механик эшкәртеү производствоһын модеризациялау программаһын тамамлауға йүнәлтеләсәк, тип хәбәр иттеләр предприятиела.


text:
Башҡортостан-Германия: хеҙмәттәшлек нығый
ЮНЕСКО эштәре буйынса республика комитеты менән хеҙмәттәшлек тураһындағы килешеү нигеҙендә Башҡортостанда эш сәфәре менән Баден-Вюртемберг еренең «Көнбайыш-Көнсығыш» йәмғиәте рәйесе Ганс Эренфрид Мате булып китте.
Уның БР Президенты ҡарамағындағы Дәүләт советнигы Сергей Лаврентьев менән осрашыуы барышында республика менән Федератив Германия республикаһы йәмәғәт ойошмаһының ике яҡлы хеҙмәттәшлегенең перспективалары тикшерелде.
Германиянан килгән ҡунаҡ Мифтахетдин Аҡмулла исемендәге Башҡорт дәүләт педагогия университеты һәм Салауат ҡалаһы педагогия коледжы студенттары менән осрашты. Уларға халыҡ-ара мөнәсәбәттәр темаһына лекциялар уҡыны.
БР ЮНЕСКО эштәре буйынса комитетта ҡайһы бер социаль һәм мәҙәни проекттарҙы ғәмәлгә ашырыу буйынса һөйләшеүҙәр үтте. Атап әйткәндә, сентябрҙә Штутгартта БР Рус дәүләт академия драма театрының гастролдәре үтәсәк. Йәнә бер проект күҙе күрмәгән кешеләрҙең проблемаларына йүнәлтелгән. Башҡа программалар Башҡортостан менән Германияның мәғариф һәм медицина өлкәһендә хеҙмәттәшлек итеүенә ҡайтып ҡала.


text:
4 апрелдә РФ Ауыл хужалығы министрлығы иген баҙарында тауар интервенцияларын башлай
2012 йылғы дәүләт тауар интервенциялары 4 апрелдә башланасаҡ, тип хәбәр иттеләр «Берләштерелгән иген компанияһы» асыҡ акционерҙар йәмғиәтендә. Интервенциялар иген баҙарындағы хәлдәрҙе тотороҡландырыу һәм ауыл хужалығы етештереүселәренә ярҙам итеү маҡсатында үткәрелә.
Сауҙала ҡатнашыусыларҙы аккредитациялау ете биржа майҙанында — Мәскәүҙә, Түбәнге Новгородта, Санкт-Петербургта, Һамар, Ростов, Екатеринбург һәм Новосибирскиҙа үтә. 2 апрелгә ҡарата сауҙала ҡатнашыуға йөҙҙән ашыу ойошма аккредитация алған.
Башҡортостандың Ауыл хужалығы министрлығы һәм БР Ауыл хужалығы консультацияһы үҙәге менән 2009 йылдан Алыҫтан тороп ҡатнашыу үҙәге ойошторолған. Сауҙала ҡатнашыу өсөн 16 эш урыны ойошторолған. Әлеге ваҡытта консультациялар һорап 20 ауыл хужалығы ойошмаһы мөрәжәғәт итте, тип хәбәр иттеләр республиканың аграр ведомствоһының матбуғат хеҙмәтендә.
Тауар интервенциялары 2005, 2008 һәм 2009 йылдарҙағы иген уңышына ҡарата ойоштороласаҡ. Дәүләт интервенция фондында йәмғеһе 32,78 млрд һум суммалыҡ 6,92 млн тонна иген һаҡлана. Иген культураларына хаҡтарҙы РФ Ауыл хужалығы министрлығы 2012 йылдың мартында иғлан итте.
Белешмә өсөн. «Берләштерелгән иген компанияһы» асыҡ акционерҙар йәмғиәте — иген баҙары инфраструктураһын үҫтереү, донъя баҙарында Рәсәй игененең экспорт мөмкинлектәрен ғәмәлгә ашырыу, эске иген баҙарындағы сауҙа-һатып алыу эшмәкәрлеген әүҙемләштереү маҡсатында Рәсәй Федерацияһы Президентының 2009 йылдың 20 мартындағы 290-сы Указына ярашлы ойошторолған Рәсәй дәүләт агросәнәғәт компанияһы.


text:
Башҡортостанда йыл башынан алып мал аҙығы һатып алыуға 50 млн һум бүленгән
Башҡортостан Республикаһы Ауыл хужалығы министрлығында кисә 2010 йыл йомғаҡтары һәм 2011 йылға бурыстар буйынса коллегия ултырышы үтте. Коллегия алдынан министрҙың беренсе урынбаҫары Николай Коваленко журналистарҙың һорауҙарына яуап бирҙе.
Атап әйткәндә, Николай Анатольевич, аграр секторға насар йоғонто яһаған аномаль эҫе һәм ҡоролоҡло йәйгә бәйле, уҙған йыл аҙағында республикала мал аҙығы һатып алыуға һәм уны ситтән ташыуға өҫтәп 90 миллион һум бүленде, тип хәбәр итте. Ағымдағы йыл башында был маҡсатҡа 50 миллион һум бүленгәйне инде. Ләкин, Николай Коваленко фекеренсә, был сумма мал иҫәбен тулыһынса һаҡлап ҡалыу өсөн етерлек түгел. Шулай ҙа фермер хужалыҡтарында һәм ҙур булмаған ауыл хужалығы етештереүселәрендә малсылыҡ өлкәһендә тотороҡлоҡҡа өлгәшелде.
— Быйылғы беҙҙең бурыс – республикала мөмкин тиклем мал иҫәбен һаҡлап ҡалыу, — тине Николай Коваленко. — Тоҡомоло мал һатып алыу һәм тороҡландырыу үткәреү элеккесә көнүҙәк мәсьәлә булып ҡала.


text:
Стәрлетамаҡ районы эшсәндәре тәүгеләрҙән булып 2011 йылғы сәсеүҙе тамамланы
Беренсе булып яҙғы сәсеүҙе республикала Стәрлетамаҡ районы игенселәре тамамланы. Район хеҙмәтсәндәре 74,5 мең гектар майҙанда сәсеү үткәрҙе, тип хәбәр иттеләр БР Ауыл хужалығы министрлығының матбуғат хеҙмәтенән. Ауырғазы (99%), Саҡмағош (99%), Бөрө (90%), Бүздәк (90%), Борай (93%), Дүртөйлө (90%), Миәкә (91%), Шаран (92%) райондарында һуңғы гектарҙарҙа сәсеү алып барыла.
Оператив мәғлүмәттәргә ярашлы, 23 районда көнбағыш сәсеү тамамланған. Республика буйынса йәмғеһе 191580 гектар йәки 99% сәселгән.
63 мең гектарҙың 56299-ында шәкәр сөгөлдөрө сәселгән. Был планлаштырылғандан 89 процент. Бишбүләк, Бүздәк, Дәүләкән, Йәрмәкәй, Илеш, Мәләүез, Саҡмағош районы сөгөлдөрсөләре планды үтәгән.
18 майға Башҡортостанда 1 млн. 437 мең гектар (77%) майҙанда яҙғы сәсеү үткәрелгән.


text:
Тәбиғәттән файҙаланыу һәм экология министры «ҡыҙыу линия» үткәрә
Дүшәмбе, 21 февралдә, Башкортостан Республикаһы тәбиғәттән файҙаланыу һәм экология министры Азат Ҡотлоәхмәтов республика халҡының тирә-яҡ мөхитте һаҡлау һәм тәбиғәттән рациональ файҙаланыуға ҡағылышлы һорауҙарына яуап бирәсәк.
Башкортостан Республикаһы Тәбиғәттән файҙаланыу һәм экология министрлығының матбуғат хеҙмәтенән хәбәр итеүҙәренсә, министр менән «ҡыҙыу линия» 16 — 17 сәғәттәрҙә Өфөләге 262–40–69 телефоны буйынса үтәсәк.
Республика халҡы һорауҙарын ваҡытынан алда, шул иҫәптән mprrb@ufanet.ru электрон почтаһын ҡулланып ебәрә ала.


text:
Фото:
Стәрлетамаҡта етем балаларға ярҙамға 700 мең һум самаһы аҡса йыйғандар
Фото:
Стәрлетамаҡ хакимиәте менән ата-әсә ҡарауынан мәхрүм балаларға ярҙам маҡсатында иғлан ителгән хәйриә акцияһы һиҙелерлек һөҙөмтәләр килтергән. Уны үткәреү барышында предприятиелар һәм ҡала халҡы 694,6 мең һум йыйған.
Матди средстволарҙы бүлеү буйынса комиссия ултырышында йыйылған ресурстарҙы тәү сиратта Стәрлетамаҡ ҡалаһы Балалар йортона, Стәрлетамаҡтың махсуслаштырылған сабыйҙар йортона, «Данко» балаларға ярҙам үҙәгенә йүнәлтергә ҡарар ителгән. Аҡсаның бер өлөшө, шулай уҡ, ҡарауға алынған балалар иҫәбенән беренсе класҡа барасаҡ балаларға, инвалидлығы булған етем балаларға, йәнә ҡарауға алынған балаларға пособие алмаған ғаиләләргә тапшырыласаҡ.
Средстволар бүлеү буйынса киләһе комиссия ултырышы авгусҡа билдәләнгән. Шуға ҡәҙәр мәрхәмәтлек акцияһы дауам итә.


text:
Республика көнөндә өфөләрҙе ҙур ауыл хужалығы йәрминкәһенә саҡыралар Фото: Олег Яровиков
Республика көнөндә өфөләрҙе ҙур ауыл хужалығы йәрминкәһенә саҡыралар
Республика көнөндә өфөләрҙе ҙур ауыл хужалығы йәрминкәһенә саҡыралар Фото: Олег Яровиков
ӨФӨ, 2016 йыл, 10 октябрь. /«Башинформ» мәғлүмәт агентлығы, Галина Бахшиева/.
11 октябрҙә Өфөләге Спорт һарайы алдындағы майҙанда ҙур ауыл хужалығы йәрминкәһе уҙа. Ҡала хакимиәтенең матбуғат хеҙмәтендә билдәләүҙәренсә, йәрминкә Башҡортостандың Дәүләт суверенитеты тураһындағы декларацияһын ҡабул итеүгә арналған байрам саралары сиктәрендә ойошторола.
Өфөләргә һәм баш ҡала ҡунаҡтарына республика ауыл хужалығы етештереүселәренең, шулай уҡ йәмәғәт туҡланыуы предприятиеларының продукцияһы тәҡдим ителә.
Баш ҡалала көн һайын фермер йәрминкәләре эшләй. Улар Спорт һарайы алдындағы майҙанда, Эшсе хәбәрселәр урамында, «Көньяҡ» баҙарында, «Меркурий» сауҙа үҙәге, «Тирәктәр» сауҙа йорто алдында, шулай уҡ «Юлдаш» сауҙа комплексы биләмәһендә урынлашҡан. Бында фермерҙар, шәхси хужалыҡтар, республиканың эшкәртеүсе сәнәғәт предприятиелары һәм баҡсасылар үҙ продукцияһын һата.


text:
«Стартап автобусы» Урал аръяғы һәм көньяҡ-көнсығыш райондарына юллана
ӨФӨ, 2015 йыл, 5 октябрь. /«Башинформ» мәғлүмәт агентлығы, Ксения Калинина/.
«Стартап автобусы» Башҡортостандың Урал аръяғы һәм көньяҡ-көнсығыш райондарына юллана. Ағымдағы йылдың октябрендә «Стартап автобусы» республиканың муниципаль берәмектәренә сәфәрҙәр ойоштора.
«Проекттың форматын бер аҙ үҙгәртергә булдыҡ. Тәү сиратта муниципаль берәмектәргә барасаҡ ҡатнашыусылар һәм эксперттар күбәйә. Улар яңы эш башлаусы эшҡыуарҙарға булышлыҡ күрһәтә. «Стартап автобусы»нда ҡатнашыусыларға бизнес-тренер, муниципаль район хакимиәте башлығы, Бәләкәй эшҡыуарлыҡты үҫтереү һәм уға ярҙам фонды, Эшҡыуарлыҡҡа ярҙам үҙәге белгестәре һәм уңышлы эшҡыуарҙар ярҙам итәсәк», — тип билдәләнеләр республика Эшҡыуарлыҡ һәм туризм буйынса дәүләт комитетының матбуғат үҙәгендә.
«Стартап автобусы» проектының төп бурысы — эшҡыуарлыҡ субъекттарына муниципаль берәмектәрҙең биләмәләрендә яңы проекттар булдырыуҙа ярҙам, эшҡыуарлыҡты популярлаштырыу.
Проект республикала былтыр декабрҙә эшләй башланы. Унда беренселәрҙән булып Шишмә районы эшҡыуарҙары ҡатнашты. «Стартап автобусы» шулай уҡ Ауырғазы районында, Өфөлә һәм Салауатта булды.


text:
Патрик Бессондан хат килде
Башҡортостан Республикаһы Президенты Мортаза Рәхимов исеменә Францияның "Грегуар Бессон" ауыл хужалығы техникаһы етештереү буйынса компанияһы президенты Патрик Бессондан хат килде. Ул Өфөгә сәфәре ваҡытында күрһәтелгән ҡунаҡсыллыҡ өсөн рәхмәт белдергән. Хатта шулай тиелә:
"Хөрмәтле Президент әфәнде! Башҡортостанға сәфәрем барышында мин "Ергән МТС-ы" производство базаһы кеүек ауыл хужалығын үҫтереүгә йүнәлтелгән структураларҙың һәм ойошмаларҙың булыуына иғтибар иттем. Был ауыл хужалығын үҫтереүҙә һайланған стратегияның дөрөҫлөгө, өлгәшелгән юғары һөҙөмтәләр хаҡында һөйләй.
Мин һеҙгә Башҡортостан Республикаһы менән һоҡланыуымды белдерәм.
"Грегуар Бессон" компанияһы, Башҡортостандың агросәнәғәт секторы ҡеүәтен баһалап, республиканың ауыл хужалығын үҫтереүгә өлөш индереүҙе дауам итеү маҡсаты менән сәнәғәт партнерлығы булдырыу ниәте тураһында протоколға ҡул ҡуйҙы. Киләсәктә үҙ-ара уңышлы хеҙмәттәшлеккә өмөт итәм, Һеҙгә ҡарата тәрән ихтирамымды ҡабул итегеҙ.
Патрик Бессон, "Грегуар Бессон" компанияһы президенты".


text:
Ҡалҡан күле янында бөтә уңайлыҡтары булған туристар туҡталҡаһы асылды
Ошо көндәрҙә Башҡортостандың Учалы районындағы Ҡалҡан күле янында туристар туҡталҡаһы асылды. Районда бөгөнгө көндә быға оҡшаш 4 объект эшләй, быйыл уларҙы ойоштороуға һәм йыһазландырыуға 700 мең һумдан ашыу аҡса бүленгән. Бөгөн туҡталҡа урынында туризм һәм ял өсөн бөтә шарттар ҙа булдырылған: машина ҡуйыу урындары ҡаралған, ял өсөн беседкалар төҙөлгән, усаҡ яғыу урындары ойошторолған. Күл янында тәбиғәттә ял итергә теләүселәр өсөн ҡулланырға барлыҡ кәрәк-яраҡтар ҙа бар.
Был туристар туҡталҡаһының үҙенсәлеге лә бар – һыбай йөрөү. Байрам ҡунағы, М.Аҡмулла исемендәге Башҡорт дәүләт педагогия университетының кафедра доценты Ғәлиә Ғилманова әйтеүенсә, туҡталҡа ғаилә менән ял итеү һәм туризм өсөн бик тә ҡулайлы, уңайлы һәм хәүефһеҙ объект.


text:
Фото:
Башҡортостанда «Уралэкология. Сәнәғәт хәүефһеҙлеге - 2011» экофорумы асылды
Фото:
Өфөлә йыл һайын үткәрелеүсе «Уралэкология. Сәнәғәт хәүефһеҙлеге — 2011» экология форумы һәм махсус күргәҙмәһе асылды. Тирә-яҡ мөхитте һаҡлау өлкәһендә иң яҡшы фәнни-техник ҡаҙаныштарҙы күрһәтеү, шулай уҡ ҡалдыҡтарҙы контролдә тотоу, утилләштереү, эшкәртеү һәм ергә күмеү буйынса заманса технологияларҙы ҡулланылышҡа индереү «Нефтсе» мәҙәниәт һарайында үткән экофорумдың һәм күргәҙмәнең төп маҡсаттары булып тора.
«Уралэкология-2011» форумында ҡатнашыусы Башҡортостан Хөкүмәтенең Премьер-министр урынбаҫары – сәнәғәт һәм инновацион сәйәсәт министры Марат Мөлөков фекеренсә, экологик проекттарҙы уңышлы тормошҡа ашырыу өсөн дәүләт власының, ғалимдарҙың һәм практиктарҙың берлектә эшләүе зарур. Экофорум сиктәрендә Башҡортостандың йәш ғалимдары үҙҙәренең эшләнмәләрен һәм проекттарын тәҡдим итәсәк, улар тирә-яҡ мөхиткә зыян килтереүҙе кәметергә мөмкинлек бирәсәк.
— Экологик форум Башҡортостанда осраҡлы ғына үткәрелмәй. Республикабыҙҙа сәнәғәттең барлыҡ тиерлек өлкәләре, шул иҫәптән нефть эшкәртеү, машиналар төҙөү һәм тау сеймалын табыу тармаҡтары ла бар. Улар тирә-яҡ мөхиткә ҙур зыян килтерә, — тине «Башинформ» агентлығына Башҡортостандың тәбиғәттән файҙаланыу һәм экология министры Азат Ҡотлоәхмәтов.
Экофорум эшендә ғалимдар, сәнәғәт предприятиелары етәкселәре, Башҡортостан аналитиктары һәм Рәсәйҙең башҡа төбәк вәкилдәре ҡатнаша.
— Мин Өфөләге форумға Татарстанда үткәрелгән дәүләт экология сәйәсәте хаҡында һөйләргә килдем. Беҙҙә күп кенә ҡыҙыҡлы пилот экопроекттары бар. Экология өлкәһендә беҙ лидер икән тип уйлағайным, ысынында иһә һеҙҙән күп нәмәгә өйрәнергә була, — тине «Башинформ» агентлығына Татарстандың экология һәм тәбиғәт ресурстары министры Артем Сидоров.


text:
Сатраш буйынса Өфө кубогы тамамланды
Башҡортостандың баш ҡалаһында 25 февралдә старт алған страш буйынса Өфө асыҡ команда Кубогы тамамланды. Турнирҙы Өфөнөң физик тәрбиә һәм спорт буйынса комитеты һәм ҡала сатраш федерацияһы ойошторғайны.
"Башинформ" агентлығына федерацияның башҡарыусы директоры Денис Малиндың хәбәр итеүенсә, әйләнеш системаһы буйынса ете турҙа барған уйында һигеҙ команда ярышҡан. Ун мәрәй менән өсөнсө урынды ФИДЕ мастеры Илдар Иҙрисов һәм спорт мастерына кандидаттар Юрий Аплаев, Владимир Селегененко, Владимир Пензиндан торған "Квартет" командаһы яулаған. 12 мәрәй йыйып, "ӨДАТУ “ командаһы өсөн сығыш яһаған спорт мастерлығына кандидаттар Ильяс Ғәзизов, Максим Ибраһимов, Рөстәм Иҙрисов, Денис Кондаратцев, Карина Әхмәтова икенсе урын алған.
14 мәрәй менән "Оракул" командаһы – спорт мастерына кандидаттар Роберт Йәмилов, Александр Ноздрин, Всеволод Гаврилов, Григорий Козлов һәм ФИДЕ мастеры Дмитрий Дармин Кубок еңеүселәре булған. Һуңғы тапҡыр бындай команда Кубогы Өфөлә 1993 йылда үткәрелгәйне. Уны артабан йыл һайын үткәрергә ниәтләйҙәр.


text:
Башҡортостанда яҙҙы ҡаршылауға арналған традицион байрам уҙғарылды Фото: Андрей Старостин
Башҡортостанда яҙҙы ҡаршылауға арналған традицион байрам уҙғарылды
Башҡортостанда яҙҙы ҡаршылауға арналған традицион байрам уҙғарылды Фото: Андрей Старостин
ӨФӨ, 2016 йыл, 22 апрель. /«Башинформ» мәғлүмәт агентлығы, Арина Рәхимҡолова/.
Благовар районында «Ҡарға бутҡаһы» халыҡ байрамы ойошторолдо. Сара йәш быуында халыҡ традицияларына һәм ғөрөф-ғәҙәттәренә хөрмәт тәрбиәләү маҡсатында үткәрелде.
«Ҡарға бутҡаһы» — яҙғы йола байрамы. Халыҡ яҙҙы ҡанатында ҡоштар алып килә тип иҫәпләгән.
Ойоштороусылар — Ҡәнзәфәр бей исемендәге тарихи-мәҙәни үҙәк һәм Һарайлы ауылы Мәҙәниәт йорто. Ауыл халҡы байрамды үткәреү өсөн яулыҡтар, таҫтамалдар, бутҡа бешереү өсөн ярма, балалар өсөн тәм-том килтерҙе.
Башҡорт йыр-бейеүҙәренән торған концерт номерҙары әҙерләнде, конкурстар, викториналар һәм уйындар ойошторолдо. Сара һуңында, ғәҙәттәгесә, ҡоштарҙы һыйлау өсөн ҡалған бутҡаны ҡыуаҡ һәм ағас ботаҡтарында ҡалдырҙылар.


text:
Өфөлә православие модаһы фестивале үтәсәк
24 октябрь М.А. Шолохов исемендәге Мәскәү дәүләт гуманитар университеты Өфө филиалының концерт-театр залында православие модаһы фестивале үтәсәк.
— Бындай фестиваль үткәреү тураһында күптән уйлай инем . — тине был сараны ойоштороусы, ”Александр Невский” хәрби-патриотик клуб директоры Виктор Иванов. — Ҡыҙғанысҡа ҡаршы, ҡайһы ваҡыт беҙҙең ҡатын–ҡыҙҙарыбыҙҙың өҫ кейемдәре күңелгә ятышлы булмай. Ошо фестиваль аша беҙ уларға тәбиғәт тарафынан ни тиклем матурлыҡ, нескәлек һәм наҙ һалынғанын күрһәтер инек.
Ҡунаҡтарға 50-нән ашыу көндәлек һәм байрамса моделдәр күрһәтеләсәк. Әйткәндәй, күлдәктәр, итәктәр һәм блузкаларҙың барыһы ла ҡулдан тегелгән. Һәр бер әйберҙең шәхси стиле булғас, уларҙы эксклюзив тиергә була.
Виктор Иванов һүҙҙәренсә, фестивалгә сығарыласаҡ өлгөләр ҡара төҫтәге формаһыҙ балахондар түгел. Киреһенсә, заманса фасондарҙы һәм мода йүнәлештәрен иҫәпкә алынып тегелгән зауыҡлы әйберҙәр.


text:
Ҡар
Ҡар — кескәй боҙ ярсыҡтарынан торған атмосфера яуым-төшөмө. Ер өҫтөнә ябырылып яуа торған яуым.
Йөкмәткеһе
Кристалдарҙың барлыҡҡа килеүе[үҙгәртергә | вики-тексты үҙгәртергә]
Болоттарҙа күҙгә күренмәҫ һыу тамсылары туҙан бөртөксәләре менән ойошоп туңғас ҡар барлыҡҡа килә. Тәүҙә диаметры 0,1 мм артмаған боҙ кристалдарына ергә яуған мәлендә һауанан һыу молекулаларын үҙенә тартып ҙурая. Шул саҡта алты мөйөшлө кристалл формалары барлыҡҡа килә. Һыу молекулаларының төҙөлөшө үҙенсәлектәре арҡаһында кристалл нурҙары араһында 60 йә 120 градуслы мөйөштәр төҙөлә лә инде. Тигеҙлектә һыуҙың төп кристалы 6 нурлы була. Һәр осона яңы кристалдар өҫтәлә,уларына тағы ла ҡушыла бара. Шулай кристалдар өҫтәлгән һайын ҡар бөртөктәренең төрҙәре лә төрлөләнә. Һауа торошо үҙгәргән һайын һыу кристалдары атмосферала вертикаль рәүештә күсә,ирей, яңынан төҙөлә, шуға кристалдарҙың төҙөлөшө үҙгәрә,төрлө ҡатнаш формалар барлыҡҡа килә. Алты нурҙарға бер ваҡытта кристалл йәбешкәнгә күрә,бер тирә һауа торошонда оҡшаш ҡар бөртөктәре лә осрайҙар.
Ҡар бөртөктәре[үҙгәртергә | вики-тексты үҙгәртергә]
Ҡар бөртөгөнөң аҡлығы һауаға бәйле. Төрлө нурҙар һауа һәм кристалл сиктәренә төшөп сағыла. Ҡар бөртөктөре 95 % һауанан тора, шуға күрә улар үтә лә еңел һәм бик яй ергә төшәләр(0,9км/c.). 1887 йылдың 28 ғинуарында Форт-Кео, Монтана, АҠШ-та иң ҙур ҡар бөртөгөн теркәгәндәр. Ул диаметрында 15 дюйм (йәки 38см)булған. Был турала Monthly Weather Review, 1915, 73. [1]. яҙғандар. Ғәҙәттә,ҡар бөртөктәренең диаметры 5 мм, ауырлығы 0,004 г. артмай.
Ҡар бөртөктәренең төрҙәре[үҙгәртергә | вики-тексты үҙгәртергә]
Ҡар бөртөктәренең төрҙәре шуныса күп, хатта ике бер төрлө ҡар бөртөгө булмай тиҙәр. Иң ҙур ҡар бөртөктәре коллекцияһы авторы Кеннет Либрехт был турала былай ти: Бөтә ҡар бөртөктөре лә төрлө,уларҙы группаларға, классификацияларға бүлеү-һәр кемдең шәхси теләге. Ябай, призма кеүек,ҡар бөртөктәре түбән еүешлектә барлыҡҡа киләләр һәм улар, молекула төҙөлөшөндө төрлө булһалар ҙа, бер-береһенә оҡшаштар. Йондоҙға оҡшаш ҡар бөртөктәре үҙенсәлекле, күҙгә күренеп торған геометрик формалы булалар. Киотолағы Рицумэйкан (яп.) университеты физигы Джон Нельсон фекеренсә,ҡар бөртөктәренең төрлөлөгө күҙгә күренгән Йыһандағы барлыҡ атомдар һанынан күберәк.
Ҡар — тәбиғәт күренеше[үҙгәртергә | вики-тексты үҙгәртергә]
Ҡар — ҡыштың үҙенсәлеге. Ҡар ятмайынса ла түбән температура була алыуына ҡарамаҫтан, климатик ҡыштың төп шарты- ҡарҙың ҡыш буйына бер туҡтауһыҙ йәки һирәк аяҙлап яуыуы һәм ерҙә өҙлөкһөҙ ятыуы. Шулай ҙа, Ер шарының ҡайһы бер өлөштөрендә (Ғәрәпстан ярымутрауында) ҡар бөтөнләй юҡ йәки бик һирәк яуа. Рәсәйҙә ҡар бөтә ерендә лә яуа, ята. Климатик ҡыш нисек килеп етә,ҡарҙың ергә ятыуы ла шулай була. Рәсәйҙең төньяҡ-көнсығыш райондарында(Коми республикаһы,Красноярск крайы,Чукотка,Якутияла) ҡар октябрь айынан июнгә тиклем ята. Оймяконда ҡар йылдың төрлө ваҡытында яуа.Ғәҙәттә 24 сентябргә,көҙгө көн менән төн тигеҙләшкәндә,Оймяконда ҡар ятһа ла, 24 августта ла ятыуы ихтимал. Ҡар иреүе иһә 17 майҙан 31 майға тиклем дә була ала. Шулай ҡар был ауылда йылына уртаса 237 тәүлек,ҡайһы бер йылда хатта 282 тәүлек ята. Хатангала ҡар 256 тәүлектән кәм ятмай,23сентябрҙән 5июнгә тиклем. Норильскиҙа ҡар уртаса 244 йә 277 тәүлек ята. Челюскин морононында ҡар 11 айҙан артыҡ ята. Йылдың иң йылы айының уртаса температураһы −1-2градус артмаған Рәсәйҙең ҡайһы бер төньяҡ утрауҙарында ҡар йыл әйләнәһенә ята. Виза утрауында июндә ҡарҙың ҡалынлығы 50 сантиметр. Рәсәйҙең урта һыҙатында тәүге ҡар октябрь аҙағында, ноябрь башында яуһа, ноябрь аҙағынан марттың аҙағына тиклем тиклем ныҡлап ята. Рәсәйҙең Ҡара диңгеҙ буйҙарында ҡайһы бер йылда ҡар ныҡлап иң һыуыҡ ҡышта 2-3 аҙна ғына ята. 1946—2013 йылдар арауығында иң иртә яуған һәм ятҡан ҡар яуымы 1976 йылдың 25 сентябрендә һәм 1993 йылдың 24 октябрендә теркәлгән.
Әҙәбиәт[үҙгәртергә | вики-тексты үҙгәртергә]
Был бүлеккә «Ҡар» темаһына йәки «Ҡар» исемле китаптар һәм әҫәрҙәр исемлеге ҡуйыла, мөмкин булһа һылтанма эшләнелә
Шиғырҙар[үҙгәртергә | вики-тексты үҙгәртергә]
- Ҡар бөртөгө (шиғыр). Тамара Искәндәриә
- Ҡар яуа (шиғыр). Тамара Искәндәриә
- Ҡар һыуы. Гүзәл Ситдиҡова
- Ҡар. Гүзәл Ситдиҡова
- Ҡармы, ямғырмы? Гүзәл Ситдиҡова


text:
2023 йылда Бөтә донъя философтары конгресының Өфөлә үтеүе ихтимал Фото: Олег Яровиков
2023 йылда Бөтә донъя философтары конгресының Өфөлә үтеүе ихтимал
2023 йылда Бөтә донъя философтары конгресының Өфөлә үтеүе ихтимал Фото: Олег Яровиков
ӨФӨ, 2015 йыл, 8 октябрь. /«Башинформ» мәғлүмәт агентлығы, Александр Смирнов/.
2023 йылда Бөтә донъя философтары конгресының Өфөлә үтеүе ихтимал. VII Рәсәй философтары конгресының пленар ултырышында Башҡортостан Башлығы Рөстәм Хәмитов Халыҡ-ара философтар йәмғиәте федерацияһының генераль секретары, профессор Лука Мария Скарантиноға шундай тәҡдим менән мөрәжәғәт итте.
– Халыҡ-ара философтар йәмғиәте федерацияһының генераль секретары миңә былай тине: «Әгәр Рәсәй философтар йәмғиәте Халыҡ-ара философтар йәмғиәтенә шундай үтенес менән мөрәжәғәт итһә, беҙ 2023 йылда Өфөлә Бөтә донъя философтары конгресын уҙғарыу мөмкинлеген ҡараясаҡбыҙ». Был илебеҙҙә ҙур ваҡиға булыр ине , – тип хәбәр итте журналистарға Рөстәм Хәмитов.
Рәсәй философтар йәмғиәте президенты Вячеслав Стёпин шундай ғариза әҙерләнәсәген раҫланы.
– Бөтә донъя философтары конгресының ошо ғаризаны нисек ҡарауы һәм ниндәй ҡарар ҡабул итеүе беҙҙән тормай. Һис шикһеҙ, беҙгә стеналар йәки ойоштороу ғына кәрәкмәй. Беҙгә ҡаҙаныштар, көслө философия мәктәбе кәрәк. Йәштәр ҙә философтар конгресында ҡатнашырға тейеш. Был бик ҡатмарлы, әммә быны эшләй алырбыҙ, тип ышанам, – тине республика Башлығы.
Бынан тыш, хәҙерге ваҡытта Өфөлә Евразия философтары конгресын уҙғарыу мәсьәләһе тикшерелә.


text:
«Башҡортостандың иң яҡшы тауарҙары» конкурсы старт алды
Республикала «Рәсәйҙең 100 иң яҡшы тауары» Бөтә Рәсәй конкурсының төбәк этабы — «Башҡортостандың иң яҡшы тауарҙары» конкурсы старт алды. Төбәк комиссияһы тәҡдим ителгән изделиеларҙың сифатын, хәүефһеҙлеген, конкурентлыҡ һәләтен баһалаясаҡ. Эксперттар ҡулланыусылар һорауын, хаҡы менән сифатының тура килеүен, ҡулланыусыларҙың һәм контроллек итеүсе ойошмаларҙың дәғүәләре булмауын да иҫәпкә аласаҡ. Изделиелар етештереүҙәге инновацион алымдар, технологик ҡорамалдарҙы яңыртыу ҙа айырым баһаланасаҡ, тип хәбәр иттеләр БР Стандартлаштырыу, метрология һәм сертификация үҙәгенең матуғат хеҙмәтенән.
Хәтерегеҙгә төшөрәйек, конкурста ҡатнашыу өсөн республика предприятиелары БР Стандартлаштырыу, метрология һәм сертификация үҙәгенә заявка бирергә тейеш.
Конкурсҡа май аҙағында йомғаҡ яһаласаҡ. Лауреат һәм дипломанттар дипломдар һәм продукцияһына конкурс логотибын йәбештереү хоҡуғын аласаҡ. Еңеүселәр «Рәсәйҙең 100 иң яҡшы тауары» программаһының федераль этабында ҡатнашыуға саҡырыласаҡ.
2011 йылда конкурста республиканың 105 предприятиеһы ҡатнашҡан. Уларҙың 67-һе «Рәсәйҙең 100 иң яҡшы тауары» конкурсының финалына сыҡҡан.


text:
Өфөлә сәләмәтлеге сикләнгәндәр өсөн альпинизм күнекмәләре үтә
Өфөлә сәләмәтлеге сикләнгәндәр өсөн альпинизм күнекмәләре үтә.
Был түңәрәккә баш ҡаланың социаль приюттарында тәрбиәләнгән балалар ҙа әүҙем килә. Ҡыҙғанысҡа ҡаршы, инвалидтарҙың был проекты әлегә эшҡыуарҙарҙа ғына яҡлау тапҡан. Хәбәрсебеҙ Ғәлимйән Ибәтулин сюжеты. Тимур Әбдерәшитов тыумыштан саҡтан инвалид. Ҡулдарҙың дөрөҫ үҫешмәүе егет өсөн ҡатмарлыҡ түгел. Хәрәкәт итеү мөмкинлеге сикләнһә лә, йәш кешенең хыялдары һәм маҡсататры сикле түгел. Бөгөн ул балаларҙы, шулай уҡ физик кәмселектәре булғандарҙы ҡаяға үрмәләргә өйрәтә. Әлбиттә, бөгөн был күнекмәләр йәмәғәт башланғысында ғына. Тырыштар һәм тәүәкәллдәр үҙҙәрен башҡаларҙан кәм тоймай. Киреһенсә, һау-сәләмәт йәмғиәткә үҙҙәре өлгө булырлыҡ. Егерме йылға яҡын немец теле уҡытыусыһы булып эшләгән Гүзәл Хәсәнова талпан тешләгәндән һуң күреү һәләтен юғалта. Тик маҡсат һәм ынтылыштың һөҙөмтәһе юҡ түгел. Гүзәл инвалидтар араһында уҙғарылған Рәсәй турнирында көмөш миҙал яулаған. Башҡортостанда әле инвалидтар өсөн спортың был төрөн камил, тип әйтеү иртәрәк. Сәләмәтлеге сикләнгән спортсылар үҙ тәжрибәһен балаларға ла өйрәтә. Йәш альпинистар иһә социаль приюттарҙа тәрбиәләнеүселәр. Тимур Әбдерәшитовтың маҡсатары бөгөн байтаҡ. Үҙ командаһын Рәсәй һәм Европа турнирҙарына әҙерләү хыялдарҙың береһе генә. Башҡортостанда инвалидтар өсөн альпинизм яңы көс һәм яңы этәргес талап итә. Етәкселек яғынан иғтибар булғанда ғына, уның үҫеше бар.


text:
Республиканың йәшел ҡалҡаны яна
Республикала йыл башынан 2 мең гектарҙа урман янған. Һүндерелмәгән усаҡ йә тәмәке төпсөгөнән барлыҡҡа килгән янғындар урманды юҡ итеүен дауам итә.
Әле һаман урмансылар ошо янғын эҙемтәләрен бөтөрөү һәм урманды тергеҙеү менән мәшғүл. Урмансы Әмир Сираев әйтеүенсә, ул ваҡытта янғын урманға яңы ғына күсерелгән үҫентеләрҙе һәм байтаҡ үләндәрҙе юҡ итә. Ағастар түлыһынса янмаған-уларҙың олондары зыян күргән. Был янғындың матди зыянын иҡтисадсылар 2 миллион һумға баһалай.


text:
Республикала көрсөккә ҡаршы саралар уңышлы тормошҡа ашырыла
РФ Төбәктәр үҫеше министрлығы урындарҙа көрсөккә ҡаршы күрелгән сараларҙың һөҙөмтәлелеге мониторингын үткәрҙе. Төбәктәр сентябрҙә тапшырған мәғлүмәттәрҙән күренеүенсә, Рәсәй Федерацияһының 83 субъектынан көрсөккә ҡаршы саралар уңышлы тормошҡа ашырылған 14 төбәкте айырып күрһәтергә мөмкин. Улар иҫәбендә Башҡортостан да.
РФ субъекттарының дәүләт власы органдарының эшмәкәрлек һөҙөмтәлелеген баһалау һәм мониторингы департаменты белгестәре социаль программалар сиктәрендә торлаҡ ипотека кредиттары биреү буйынса ставкалар 13 процентҡа тиклем кәмеүен билдәләй.
Уңышлы саралар иҫәбендә — республика иҡтисадының төҙөлөш секторына кредит биреү тураһында килешеү. 2009 йылдың икенсе ярты йыллығында 14 кредит ойошмаһы тарафынан торлаҡ төҙөлөшө алып барыусы төҙөүселәргә кредиттар һәм граждандарға ипотека торлаҡ кредиттары биреүҙең планлаштырылған күләме 2,5 миллиард һумдан ашыу тәшкил итә.
Эконом-класлы аҙ ҡатлы йорттар етештереү сәнәғәтенең инвестицион проектын тормошҡа ашырыу буйынса ла саралар билдәләнде.


text:
Төбәктә бизнес-проекттар конкурсында еңеүселәргә гранттар тапшырылды
БР Йәштәр сәйәсәте һәм спорт министрлығы «Йәштәр проекты — 2012» йәштәр бизнес-проекттары һәм бизнес-идеялары конкурсында еңеүселәрҙе билдәләне. Бәйге Башҡортостанда йәштәрҙе эшҡыуарлыҡҡа йәлеп итеүгә йүнәлтелгән сараларҙы тормошҡа ашырыу сиктәрендә, шулай уҡ һәләтле йәш эшҡыуарҙарҙы асыҡлау һәм уларға финанс ярҙам күрһәтеү маҡсатында үткәрелде.
БР Йәштәр сәйәсәте һәм спорт министрлығы, БР Иҡтисади үҫеш министрлығы, республиканың Эшҡыуарлыҡ һәм туризм буйынса дәүләт комитеты, БР Эшҡыуарлыҡ ойошмалары ассоциацияһы, БР Дәүләт Йыйылышы – Ҡоролтай ҡарамағындағы Йәштәр йәмәғәт палатаһы һәм башҡа ойошма вәкилдәре проекттарға баһа бирҙе.
Ойоштороу комитетына йәмғеһе 20 бизнес-проект һәм бизнес-идея тәҡдим ителде. Улар, нигеҙҙә, аҙыҡ-түлек продукттары етештереү, малсылыҡ, экология, мәҙәниәт өлкәләренә бәйле.
Конкурста еңеүселәр үҙ бизнесын үҫтереүгә «Иң яҡшы йәштәр бизнес-проекты» номинацияһында – 150 мең һум күләмендә, «Иң яҡшы йәштәр бизнес-идеяһы» номинацияһында 50 мең һум күләмендә гранттар алды.
Еңеүселәрҙең исемдәре БР Йәштәр сәйәсәте һәм спорт министрлығы сайтында урынлаштырылған.


text:
Фото:
30 кеше махсус автомашиналарҙан асҡыс алды
Фото:
Производствола бәхетһеҙлек осрағынан имгәнгән кешеләргә яңы махсуслаштырылған автомобилдәрҙән асҡыстар тапшырылды. Транспорт саралары РФ Социаль страховкалау фонды иҫәбенә бирелде.
РФ Социаль страховкалау фонданың Башҡортостан Республикаһы буйынса төбәк бүлексәһе тарафынан ойошторолған ВАЗ-2105 махсус автомобилдәрен тапшырыу тантанаһы «Өфө-АвтоВАЗ» автоүҙәге базаһында үтте. Махсус автомашиналар асҡыстары республиканың төрлө мөйөштәренән 30 инвалидҡа тапшырылды. Әйткәндәй, һаулығындағы сикләүҙәргә ҡарамаҫтан, уларҙың күптәре тулы ҡанлы тормош алып бара.
Мәҫәлән, Надир Нурҡаев үҙенең яңы машинаһында республика инвалидтары араһында үткәрелгән спорт ярыштарына, туристик слеттарға барырға планлаштыра.
РФ Социаль страховкалау фондының БР буйынса төбәк бүлексәһе идарасыһы Марат Латиповтың һүҙҙәренә ҡарағанда, йыл аҙағына тиклем ошондай махсус автомашиналар менән производствола бәхетһеҙлек осрағынан һәм профессиональ сир эҙемтәһендә имгәнгән тағы 35 кеше тәьмин ителәсәк.


text:
Башҡортостан Президенты алданған өлөшсөләргә ярҙам иткән төҙөүселәргә ярҙам күрһәтеү тураһындағы законға ҡул ҡуйҙы
Башҡортостан Президенты Рөстәм Хәмитов «Башҡортостан Республикаһында ер мөнәсәбәттәрен көйләү тураһында»ғы законға үҙгәрештәр индереү хаҡында» БР законына ҡул ҡуйҙы. Закон алданған өлөшсөләр мәсьәләһен хәл итеүгә йүнәлтелгән. Атап әйткәндә, төҙәтмә «проблемалы» йорт буйынса үҙ өҫтөнә йөкләмәләр алған төҙөүселәргә йорт төҙөлөп бөткәндән һуң ер участкалары биреү тәртибен билдәләй.
БР Дәүләт Йыйылышы Комитеты рәйесе Франис Сәйфуллин билдәләүенсә, тәҡдим ителгән башланғыс алданған өлөшсөләрҙе торлаҡ менән тәьмин итеү буйынса үҙ өҫтөнә йөкләмәләр алған төҙөлөш ойошмаларына һөҙөмтәле ярҙам итеү сараһы була ала. Участкаларҙы бер тапҡыр бушлай биреү күҙ уңында тотола. Закондың төп положениелары баҫылып сыҡҡандан һуң ун көн үткәс, йәғни 2013 йылдың ғинуар башында үҙ көсөнә инә.


text:
Ҡайтанан “телефон аша” мутлашыусылар әүҙемләште
Өфөлә тағы ла “телефон аша” мутлашыусылар һаны артты. Яуыздарҙың “ҡапҡаны”на элеккесә өлкән йәштәгеләр эләгә. Уларға балалары йәки яҡын туғандары булып шылтыраталар ҙа, яуаплылыҡтан йәки ниндәйҙар енәйәттән йолоп алып ҡалыу өсөн аҡса таптыралар.
Мәҫәлән, күптән түгел ике пенсионер, шылтыратыусыларға ышанып, уларға 80-шәр мең һум аҡса тоттороп ебәрәләр. Икенсе берәүһе иһә банк бүлексәһе аша таныш булмаған кешеләр исеменә 200 мең һум аҡса күсерә. Шуны билдәләп үтергә кәрәк, аферистар йыш ҡына өй телефонына шылтырата, ә кеҫә телефонына sms-хәбәрҙәр ебәрә. Быйыл Өфөлә бер нисә тиҫтә ошондай осраҡ теркәлде.
— Әгәр һеҙгә ошондай хәбәр менән шылтыратһалар, албырғап ҡалмағыҙ, — тип аңлаттылар матбуғат хеҙмәтендә. – Башта туғандарығыҙға үҙегеҙ шылтыратып, айышына төшөнөгөҙ ҙә, һуңынан мотлаҡ был мутлыҡ хаҡында милицияға хәбәр итегеҙ.


text:
Дәүләт граждан хеҙмәтенең абруйын күтәрергә
Башҡортостан Президенты Хакимиәтендә «Дәүләт хеҙмәткәрҙәренә граждандарҙың ышанысын һәм граждан хеҙмәтенең асыҡлығын арттырыу» Концепцияһын ғәмәлгә ашырыу буйынса эш кәңәшмәһе үтте.
Был «пилот» проекты, «Рәсәй Федерацияһы дәүләт хеҙмәте системаһын реформалаштырыу һәм үҫтереү (2009-2013 йылдарҙа)» Федераль программаһы положениеларын иҫәпкә алып, Волга буйы федераль округында дәүләт граждан хеҙмәтен реформалаштырыу һәм үҫтереү буйынса берлектәге саралар планына ярашлы Башҡортостан Республикаһы менән Һамар өлкәһендә тормошҡа ашырыла.
БР Мәғариф министрлығы, БР Йәштәр сәйәсәте, спорт һәм туризм министрлығы, республиканың бер нисә киң мәғлүмәт саралары вәкилдәре ҡатнашлығында үткән кәңәшмә сиктәрендә йәмәғәтселек фекерендә дәүләт граждан һәм муниципаль хеҙмәткәрҙәр имиджын яҡшыртыуға йүнәлтелгән “пилот” проектының төп сараларын үтәү мәсьәләләре тикшерелде. Атап әйткәндә, дәүләт власы органдарында “Асыҡ ишектәр” көнөн ойоштороу, фәнни эштәр конкурсын, граждан һәм муниципаль хеҙмәткәрҙәр ҡатнашлығында “Дәүләт хеҙмәте – йәмғиәткә хеҙмәт” темаһына асыҡ дәрестәр үткәреү, дәүләт хеҙмәтенә граждандар йәмғиәттәре йәһәтенән йәмәғәт контроле башҡарыу, дәүләт хеҙмәтендә вакант вазифаларға үткәрелгән конкурстар тураһында мәғлүмәт биреү, шулай уҡ халыҡтың мәғлүмәтле һәм хәбәрҙар булыуын арттырыу өсөн башҡа төрлө алымдар ҡулланыу тураһында һүҙ барҙы.
Дәүләт хеҙмәтенең асыҡлығы һәм дәүләт, муниципаль хеҙмәткәрҙәргә халыҡтың ышанысы халыҡ тормошо сифатын күтәреү, власть органдарының нәтижәле эшләүе, дәүләт һәм граждандарҙың үҙ-ара һөҙөмтәле эш итеүе өсөн ҙур әһәмиәткә эйә булыуы билдәләнде.


text:
Башҡортостандың Милли музейында әҙәби осрашыуҙар дауам итә
ӨФӨ, 2015 йыл, 9 апрель. /«Башинформ» мәғлүмәт агентлығы, Ләйлә Аралбаева/.
Әҙәбиәт йылы сиктәрендә Башҡортостандың Милли музейында Әҙәби ҡунаҡхананың эше дауам итә.
Ижади кешеләр менән осрашыу йәштәрҙең китап уҡыуға ҡыҙыҡһыныуын арттыра, буш ваҡытты файҙалы итеп үткәрергә өйрәтә, сарала ҡатнашыусыларҙы республиканың әҙәби, тарихи һәм мәҙәни мираҫы менән таныштыра, тип иҫәпләй ойоштороусылар.
22 апрелдә музейҙың Әҙәби ҡунаҡханаһына шағирә, Башҡортостандың Яҙыусылар союзы һәм Журналистар союзы ағзаһы Гөлфиә Юнысова (Иҙелбаева) менән яҙыусы, филология фәндәре докторы, Башҡортостан Республикаһы халыҡ мәғарифының атҡаҙанған хеҙмәткәре, Башҡортостандың Яҙыусылар союзы ағзаһы Мирас Иҙелбаев килә.
23 апрелдә Милли музейҙа тағы бер ҡыҙыҡлы осрашыу ойошторола. Әҙәби ҡунаҡханала билдәле яҙыусы, 20-нән ашыу китап авторы, публицист, йәмәғәт эшмәкәре, крайҙы өйрәнеүсе, Рәсәйҙең һәм Башҡортостандың атҡаҙанған мәҙәниәт хеҙмәткәре, С.Т.Аксаковтың мемориаль йорт-музейы директоры Михаил Чвановты көтәләр.
Әҙәби ҡунаҡханаға килгән һәр кем Милли музейҙың 35 залын ҡарап сыға ала.


text:
Башҡортостанда тағы бер байрам – Урындағы үҙидара хеҙмәткәре көнө барлыҡҡа килеүе мөмкин
24 июндә «Башҡортостан Республикаһы муниципаль берәмектәре Советы» Ассоциацияһы идараһы ағзалары республиканың Урындағы үҙидара хеҙмәткәрҙәре көнөн байрам итеү тураһында идеяны хупланы.
Бөтә фекерҙәрҙе һәм теләктәрҙе иҫәпкә алып, ауыл, ҡасаба, ҡала һәм район Советтарында эшләүселәрҙең профессиональ байрамын апрелдең һәр өсөнсө шәмбеһендә билдәләргә тәҡдим ителә.
Был тәҡдим ҡарау өсөн Башҡортостан Президентына ебәреләсәк, ул ғәмәлдәге закондарға ярашлы һуңғы ҡарар ҡабул итәсәк.
Миҫал сифатында Ассоциация советы идараһы рәйесе Ришат Исхаков Ауырғазы районын атаны, унда икенсе йыл инде муниципаль хеҙмәткәр абруйын күтәреүсе һәм халыҡ араһында ыңғай сағылыш тапҡан байрам билдәләнә.
РФ Ғәҙәттән тыш хәлдәр министрлығының БР буйынса Баш идаралығы, БР Контроль-иҫәп палатаһы, Нефтекама ҡала Советы, Бөтә донъя башҡорттары ҡоролтайы Башҡарма комитеты вәкилдәре ҡатнашлығында үткәрелгән ултырыш сиктәрендә төбәктә ауыл старосталары институты, муниципаль янғын һағы эше һәм уларҙы артабан үҫтереү, муниципаль берәмектәрҙә контроль органдары, муниципаль кимәлдә йәмәғәт именлеген тәьмин итеү тураһында мәсьәләләр ҙә ҡаралды.
Бынан тыш, муниципаль берәмектәрҙә йәштәр ҡоролтайҙарын булдырыу һәм Иглин районы хакимиәте эшкәртмәһе нигеҙендә Башҡортостан муниципаль хеҙмәткәренең берҙәм өҫ кейеме формаһын индереү тураһында мәсьәләләр тикшерелде.


text:
Фото:
Мәскәүҙә башҡорт рәссамының «Ағиҙел буйындағы ҡала» картиналар күргәҙмәһе тамамлана
Фото:
ӨФӨ, 2015 йыл, 10 апрель. /«Башинформ» мәғлүмәт агентлығы/.
Бер ай самаһы элек Мәскәүҙең Милләттәр йортонда хәйриә акцияһы башланды, 14 апрелдә иһә уға йомғаҡ яһала. Һүҙ башҡорт рәссамы Раушания Бәҙретдинованың «Ағиҙел буйындағы ҡала» күргәҙмәһе хаҡында бара. Автор картиналарҙы һатыуҙан килгән аҡсаны ҡаты сирле балаларға ярҙам йөҙөнән «Мәрхәмәт» (Өфө) һәм «Ғүмер бүләк ит» (Мәскәү) хәйриә фондтарына күсерергә хәл итте. Күргәҙмә асылған көндө үк тиҫтәгә яҡын картина һатылды, ә хәйриә фондтары өсөн 600 мең һумға яҡын аҡса йыйылды. Бөгөнгө көндә хәлле һәм вайымлы кешеләр авторҙың «Бал» һәм «Груша менән натюрморт» картиналарын һатып алып, сирле балаларға ярҙам итә ала, тип хәбәр итте Башҡортостандың Мәскәүҙәге Тулы хоҡуҡлы вәкиллеге матбуғат үҙәге стажеры Нора Бенсауд.
Рәсәйҙең Рәссамдар союзы һәм Дизайнерҙар союзы ағзаһы, ЮНЕСКО-ның халыҡ-ара һынлы сәнғәт ассоциацияһы ағзаһы Раушания Бәҙретдинова — ғәжәйеп яҙмышлы кеше. Башҡортостанда тыуып үҫеп, юғары ижади үрҙәргә өлгәшкән рәссамдың өс балаһы бар. Йәнә бер сабыйҙы тәрбиәгә алған. Ул ҡаты сирҙе еңеп сыҡҡан, тормош ауырлыҡтарына бирешмәҫкә өйрәнгән һәм күптәнән инде мохтаждарға ярҙам итә. Әүҙем хәйриә эшмәкәрлеге алып барғаны өсөн былтыр ул Башҡортостанда «Йыл кешеһе» тип танылды.
Күргәҙмә 14 апрелгә тиклем эшләй.


text:
Фото:
Өфөлә «Туризм. Спорт. Ял. Шифаханалар» күргәҙмәһе үтә
Фото:
Кисә Өфөлә, «Аҡбуҙат» ипподромының күргәҙмә майҙансығында, «Туризм. Спорт. Ял. Шифаханалар» төбәк-ара махсус күргәҙмәһе асылды.
Сара Башҡортостан Республикаһының Эшҡыуарлыҡ һәм туризм буйынса дәүләт комитеты, Башҡортостандың Йәштәр сәйәсәте һәм спорт министрлығы, Сауҙа-сәнәғәт палатаһы ярҙамында «БашЭКСПО» күргәҙмә үҙәге менән ойошторола.
Күргәҙмәне асыу тантанаһында республиканың йәштәр сәйәсәте һәм спорт министры Александр Никерин, Башҡортостандың Туриндустрия союзы рәйесе Кинйә Кускилдин, Һөнәрселек палатаһы рәйесе Анна Ильинцева һәм башҡалар ҡатнашты.
— Өфөлә бындай күргәҙмә үткәреү матур йолаға әүерелде. Хәҙер ул йылына ике тапҡыр уҙғарыла. Башҡортостан – асыҡ республика, беҙҙең өсөн инвестициялар ҡыҙыҡлы, һәм беҙ яңы халыҡ-ара кимәлгә сыҡмаҡсыбыҙ, — тине Александр Никерин.
Республиканың Эшҡыуарлыҡ һәм туризм буйынса дәүләт комитеты рәйесе ярҙамсыһы Александр Лязин билдәләүенсә, тармаҡ, шул иҫәптән ҡышҡы турпродукт йылдам үҫешә, ә төбәктең туриндустрияһында етди үҙгәрештәр бар.
— Республика Рәсәйҙең эске һәм ситтән килеү туризмы программаһына индерелгән. Был йүнәлеш артабан да үҫтереләсәк, — тип хәбәр итте Александр Лязин.
Күргәҙмәлә көҙгө-ҡышҡы миҙгелгә туристик маршруттар, спорт-туристик хеҙмәтләндереү формалары, ҡорамалдар, спорт инвентары һәм кейеме, кемпинг, һунар һәм балыҡ тотоу өсөн тауарҙар тәҡдим ителә. Баш ҡалаға Мәскәү, Санкт-Петербург, Түбәнге Новгород, Дзержинск, Ворсма, Краснодар, Магнитогорск, Анапа ҡалаларынан 70-кә яҡын ҡатнашыусы килгән. Башҡортостандың «Янғантау», «Йәшел сауҡалыҡ», «Энергетик», «Танып» шифаханалары, Ижевск ҡалаһының «Металлург» шифаханаһы, Учалы тау-байыҡтырыу комбинатыны профилакторийы, йыл әйләнәһенә эшләгән «Салют» балалар сәләмәтләндереү лагеры үҙҙәренең экспозицияларында санаторий-курорттарға путевкалар йәрминкәһен ойошторасаҡ.
Эшлекле программа сиктәрендә төбәктә туристик-крайҙы өйрәнеү эшмәкәрлеге, спорт һәм үҙешмәкәр туризм темаларына семинарҙар һәм түңәрәк өҫтәлдәр планлаштырыла. Күргәҙмә 15 октябргә тиклем дауам итәсәк.


text:
Ғинуарҙа хаҡтар Башҡортостанда 2,3 процентҡа күтәрелде
Ғинуарҙа ҡулланыусылар хаҡтары индексы Башҡортостанда 102,3 процент тәшкил итте. Башҡортостанстат шундай мәғлүмәт бирә. Уртаса Рәсәй буйынса ул әҙ генә юғарыраҡ — 102,4%. Шул уҡ мәлдә Волга буйы федераль округы буйынса индекс Мордовияла 101,9 проценттан Нижегородка өлкәһендә 103,2 процентҡа тиклем үҙгәрә.
Статистиктар мәғлүмәтенә ярашлы, уҙған айҙа аҙыҡ-түлеккә хаҡтар 3,2 процентҡа ҡыйбатланған. Әгәр уҙған йылдың ошо уҡ ваҡыты менән сағыштырһаҡ, хаҡтар 15,7 процентҡа артҡан. Ә бына аҙыҡ-түлеккә ҡарамаған тауарҙар ғинуарҙа ни бары 0,4 процентҡа ҡыйбатланған. 2010 йылдың ғинуарына ҡарата иһә – плюс 5,2 процент.
Ғинуарҙа хеҙмәт күрһәтеү хаҡтары 4 процентҡа күтәрелгән.


text:
Башҡортостанда иҡтисади хәл тотороҡло — Рөстәм Хәмитов Фото: Олег Яровиков
Башҡортостанда иҡтисади хәл тотороҡло — Рөстәм Хәмитов
Башҡортостанда иҡтисади хәл тотороҡло — Рөстәм Хәмитов Фото: Олег Яровиков
ӨФӨ, 2016 йыл, 13 ғинуар. /«Башинформ» мәғлүмәт агентлығы, Александр Смирнов/.
Төп макроиҡтисади күрһәткестәр буйынса Башҡортостан йылды уңышлы тамамланы. Был хаҡта Башҡортостан Башлығы Рөстәм Хәмитов Рәсәйҙең прокуратура хеҙмәткәрҙәре көнөнә арналған тантаналы йыйылышта белдерҙе.
Республика етәксеһе хәбәр итеүенсә, бюджет 144,5 миллиард һумға үтәлгән, был 2014 йылғы күрһәткестәрҙән 12 миллиард һумға күберәк. Сығым өлөшө – 145 миллиард һум. Шулай итеп, бюджет дефициты минималь күләмгә еткерелде – 500 миллион һумдан ашманы.
Республиканың тупланма бюджеты 180 миллиард һум самаһы тәшкил итте, был 2014 йылғы һандарҙан 7-10 процентҡа күберәк.
Йыл йомғаҡтары буйынса сәнәғәт етештереү индексы яҡынса 101 процент тәшкил иткән. Төп капиталға инвестициялар 2014 йылғы кимәлгә ҡарата 105-106 процентҡа еткән. Тулайым төбәк продукты үҫеше буйынса республика Рәсәйҙең уңышлы биш төбәге иҫәбенә инә.
– Беҙ Рәсәй Президентының уҡытыусыларға, бюджет өлкәһе хеҙмәткәрҙәренә эш хаҡын арттырыуға бәйле указдарын уңышлы үтәнек. Өстән ете йәшкә тиклемге балалар өсөн балалар баҡсаларында урындар тәьмин итеү буйынса программаны үтәү тураһында отчет бирә алабыҙ, – тине Рөстәм Хәмитов. – Беҙ икенсе сменаны бөтөрөү өсөн яңы мәктәптәр төҙөү буйынса ҙур программаны башлайбыҙ.
Республика Башлығы әйтеүенсә, проблемалар иҫәбендә — халыҡтың хеҙмәт хаҡы һәм килеме кәмеүе, шулай уҡ 10 проценттан ашыу булған юғары инфляция. Эшһеҙлектең артыуы, сауҙа һәм хеҙмәттәр өлкәһенең кәмеүе күҙәтелә.
– Хәлде яҡшыртыу өсөн бөтә йүнәлештәр буйынса эшмәкәрлекте көсәйтергә, һәр тармаҡта юғары башҡарыу дисциплинаһын тәьмин итергә, хоҡуҡи нормаларҙы үтәргә кәрәк, – тип һыҙыҡ өҫтөнә алды Рөстәм Хәмитов. – Дөйөм алғанда, республиканың иҡтисади хәле тотороҡло, ышаныслы. Беҙҙең иң ҡатмарлы мәсьәләләрҙе хәл итеү өсөн мөмкинлектәребеҙ бар.


text:
Башҡортостан профсоюздары иң яҡшы Студент яҙы символына конкурс иғлан итте
Башҡортостан Республикаһы Профсоюздар федерацияһы Башҡортостандың юғары уҡыу йорттары студенттары араһында «Студент яҙы — 2011» 41-се ижади фестиваленең иң яҡшы символына конкурс иғлан итте.
Конкурс Рәсәй Федерацияһы Халыҡ мәғарифы һәм фән хеҙмәткәрҙәре профсоюзының республика ойошмаһы, шулай уҡ Башҡортостан Республикаһы Юғары уҡыу йорттары ректорҙары советы ярҙамында үткәрелә. Быйылғы Студенттар яҙы символына әйләнәсәк һын 35 – 40 сантиметр бейеклектә булырға тейеш. Уны әүәләүҙең теләһә ниндәй техникаһында эшләргә мөмкин.
Конкурс эштәре 8 апрелгә тиклем ҡабул ителә.


text:
Сентябрҙә Өфөлә Рәсәйҙә тыл эшсәндәренә иң ҙур һәйкәл асыла
ӨФӨ, 2015 йыл, 24 июль. /«Башинформ» мәғлүмәт агентлығы, Эльмира Сабирова/.
Өфөлә Рәсәйҙә тыл эшсәндәренә иң ҙур һәйкәл асыла. Ул баш ҡаланың Еңеү паркында урынлаштырыласаҡ. Стеланың бейеклеге – һигеҙ метр, ә скульптура төркөмө 5,5 метрҙан ашыу тәшкил итә.
Архитекторҙар уйлауынса, был нефтсе, игенсе, ҡорос иретеүсе, туҡыусы, эшсе, станок артында торған үҫмер һәм уның олатаһының бронза һындары буласаҡ. Һуғыш йылдарындағы бар ауырлыҡтар уларҙың иңенә төшкән. Артҡы планда Бөйөк Ватан һуғышы йылдарында Башҡортостан фронтҡа оҙатҡан продукция – авиация двигателдәре, ҡорос, нефть, аҙыҡ-түлек төшөрөлгән барельеф буласаҡ.
Хәҙерге ваҡытта Химки ҡалаһы оҫтаханаһында тыл эшсәндәренең һындары ҡойола, һәйкәл ҡуйыласаҡ урында нигеҙ һалына һәм биләмә төҙөкләндерелә. Объектты тапшырыуға ике ай самаһы ҡалған. Төҙөүселәр эштәрҙе сентябрь уртаһына тамамларға ниәтләй.
Орджоникидзе районы хакимиәтендә белдереүҙәренсә, проекттың авторы — Рәсәйҙең Рәссамдар союзы рәйесе Андрей Ковальчук. Һәйкәл ҡуйыу идеяһын Башҡортостандың Мәҙәниәт министрлығы тәҡдим иткән.


text:
20 мартта миграция иҫәбе мәсьәләләре буйынса граждандар ҡабул ителәсәк
20 мартта РФ Президентының Башҡортостан Республикаһындағы йәмәғәт ҡабул итеү бүлмәһендә сит ил граждандарын миграция иҫәбенә ҡуйыу һәм Рәсәйҙә ваҡытлыса йәшәүгә рөхсәт биреүсе документтар тултырыу мәсьәләләре буйынса граждандар ҡабул итеү ойошторола.
Йәмәғәт ҡабул итеү бүлмәһенә мөрәжәғәт итеүселәрҙе Рәсәй Федераль миграция хеҙмәтенең Башҡортостан Республикаһы буйынса идаралығының визалар, рөхсәт, саҡырыу ҡағыҙҙарын теркәү һәм сит ил граждандарын миграция иҫәбенә ҡуйыу бүлеге начальнигы урынбаҫары Гөлнара Сәләхова ҡабул итәсәк.
Башлана — сәғәт 10-да.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Башҡортостанда баланы уллыҡҡа алыусы граждандарға әсәлек капиталын түләү тәртибе раҫланды
Башҡортостан Хөкүмәтенең 23 августағы ҡарары менән Башҡортостан Республикаһы биләмәһендә даими йәшәүсе һәм баланы (балаларҙы) уллыҡҡа (ҡыҙ итеп) алыусы граждандарға бер тапҡыр түләнә торған аҡсалата пособие тәғәйенләү һәм түләү тәртибе раҫланды.
Документта, бер тапҡыр түләнә торған аҡсалата пособие Башҡортостан Республикаһы бюджеты иҫәбенә түләнеүсе башҡа пособиеларға ҡарамаҫтан тәғәйенләнә, тип билдәләнә.
БР Хөкүмәтенең матбуғат хеҙмәтенән хәбәр итеүҙәренсә, пособие «Балалы ғаиләләргә дәүләт ярҙамының өҫтәмә саралары тураһында» Федераль законының 6-сы статьяһында ҡаралған әсәлек (ғаилә) капиталы күләмендә уллыҡҡа алынған һәр балаға түләнә.
Бала алыусылар бер тапҡыр бирелә торған аҡсалата пособиены тулыһынса йәки өлөшләтә киләһе йүнәлештәрҙә тотона ала: бала алған ғаиләнең торлаҡ шарттарын яҡшыртыуға; уллыҡҡа алынған баланы дауалауға; уны шифахана-курорттарҙа һауыҡтырыуға; балаға белем биреүгә.
Рәсәй Федерацияһы гражданы булған, Башҡортостан биләмәһендә даими йәшәүсе һәм республикала даими йәшәүсе баланы уллыҡҡа алған ата-әсәнең береһе бер тапҡыр бирелә торған аҡсалата пособие алыуға хоҡуҡлы.
Ике һәм унан күберәк баланы уллыҡҡа алған осраҡта бер тапҡыр бирелә торған аҡсалата пособие һәр балаға түләнә.
Пособие тәғәйенләү тәртибендә киләһе сикләү бар: уллыҡҡа бала алған кеше баланың үгәй атаһы йәки үгәй әсәһе булһа, пособие түләнмәй.
Ҡарар 2011 йылдың 1 ғинуарынан һуң ғәмәлгә ингән хоҡуҡи мөнәсәбәттәргә ҡағыла.
Документтың үтәлешенә контроллек итеү Башҡортостан Республикаһы Хөкүмәте Премьер-министры урынбаҫары Зөһрә Рәхмәтуллинаға йөкмәтелгән.


text:
Баш ҡалала вакансиялар һаны кәмегән
Өфөлә буш эш урындары кәмегән. Үткән аҙна һөҙөмтәләре буйынса хеҙмәт баҙарында көсөргәнешлек коэффициенты, йәғни эшһеҙ граждандар һәм вакансияларҙың нисбәте 0,76 тәшкил итә. Бер аҙна элек кенә был күрһәткес 0,6-ға тиң булған.
Әлеге ваҡытта ҡалала 12400 буш эш урыны иҫәпләнә. Был сентябрь уртаһындағы күрһәткестәргә ҡарағанда яҡынса 3500 вакансияға кәмерәк. Ә теркәлгән эшһеҙлек кимәле Башҡортостанда үҙгәрешһеҙ ҡалған – 1,61 процент. Рәсми рәүештә теркәлгән эшһеҙҙәр һаны ла үҙгәрмәгән – яҡынса 9 мең. Өфөнөң Халыҡ мәшғүллеге үҙәгендә бөгөн йәмғеһе яҡынса 9500 кеше иҫәптә тора.


text:
Константин Толкачев «Китаптар - балаларға» акцияһында ҡатнашты
БР Дәүләт Йыйылышы – Ҡоролтай рәйесе Константин Толкачев «Китаптар — балаларға» акцияһында ҡатнашты. Башҡортостан парламенты спикеры шәхси китапханаһынан ойоштороусыларға утыҙҙан ашыу китап тапшырҙы.
Улар араһында хәҙерге матур әҙәбиәт, донъя, Рәсәй һәм Башҡортостан классиктырының әҫәрҙәре, илебеҙ һәм республикабыҙ тарихы буйынса китаптар һәм башҡа баҫмалар бар. Константин Толкачев фекеренсә, китап уҡырға яратыу ғүмер буйына һаҡланасаҡ белем, эрудиция һәм белемгә ынтылыш нигеҙе булып тора.
Иҫегеҙгә төшөрәбеҙ, «Китаптар — балаларға» проектының төп бурысы – балалар йорттарының, интернаттарҙың, дауаханаларҙың һәм ауыл мәктәптәренең китапханаларын тулыландырыу. Телгән һәр кеше Дәүләт Йыйылышы китапханаһына төрлө китаптар килтереп, акцияла ҡатнаша ала. Баҫмалар акцияны ойоштороусыларға — «Берҙәм Рәсәй» партияһының төбәк бүлексәһенә тапшырыласаҡ.


text:
Өфөлә Дим юл үткәргесендә транспорт хәрәкәте асылдыФото: Андрей Старостин
Өфөлә Дим юл үткәргесендә транспорт хәрәкәте асылды
Өфөлә Дим юл үткәргесендә транспорт хәрәкәте асылдыФото: Андрей Старостин
Өфөнөң Дим районына ингән урында тимер юлдары аша һалынған автомобиль күпере 22 октябрҙә файҙаланыуға тапшырылды. Автотранспорт хәрәкәтен Башҡортостан Президенты Рөстәм Хәмитов асты.
— Бөгөн Дим юл үткәргесенең тәүге яртыһы файҙаланыуға тапшырылды. Был ғәйәт ҙур ҡоролманың икенсе сираты 2013 йылдың авгусына тапшырыласаҡ. Әлеге ҙур һәм киң юл оҙаҡ йылдарға транспорт хәрәкәте йәһәтенән Дим районының мәсьәләһен хәл итәсәк, — тип билдәләне Рөстәм Хәмитов.
Яңы юл үткәргес асыу – баш ҡала халҡы һәм ҡунаҡтары өсөн мөһим ваҡиға, сөнки уларға пик сәғәттәрендә Дим районына ингән һәм унан сыҡҡан урында тығындарҙа торорға тура килә.
Дим районының көнсығыш өлөшөндә юл үткәргес 2011 йылдың июлендә реконструкциялана башлай. Проект тимер юлдар аша күпер төҙөүҙе, ике километр оҙонлоҡта төп автомобиль юлын, шулай уҡ урындарҙа бәләкәй юлдар төҙөүҙе күҙ уңында тота. 2013 йылдың йәйендә объектты тулыһынса файҙаланыуға тапшырыу ҡаралған. Шулай уҡ киләһе йылға «Өфө-Дим» автомобиль юлын киңәйтеү планлаштырыла.


text:
Максим Ульчев «Башинформ» мәғлүмәт агентлығы етәксеһе итеп тәғәйенләндеФото: Олег Яровиков
Максим Ульчев «Башинформ» мәғлүмәт агентлығы етәксеһе итеп тәғәйенләнде
Максим Ульчев «Башинформ» мәғлүмәт агентлығы етәксеһе итеп тәғәйенләндеФото: Олег Яровиков
31 августа «Башинформ» мәғлүмәт агентлығы» асыҡ акционерҙар йәмғиәтенең директорҙар советы ултырышында предприятиеға яңы етәксе тәғәйенләү тураһында ҡарар ҡабул ителде. «Башинформ» мәғлүмәт агентлығы» асыҡ акционерҙар йәмғиәтенең генераль директоры итеп Максим Ульчев тәғәйенләнде.
Биографик белешмә. Максим Владимирович Ульчев 1976 йылдың 12 февралендә Өфөлә тыуған. Өфө дәүләт авиация техник университетын тамамлаған. 1997-2007 йылдарҙа Рәсәй Һаҡлыҡ банкыһының Башҡортостан бүлексәһендә иҡтисадсы, бүлек начальнигы булып эшләй. Артабан Башҡортостан Республикаһы Президенты Хакимиәтендә хеҙмәт итә. БР тышҡы иҡтисади бәйләнештәр, сауҙа һәм эшҡыуарлыҡ министры урынбаҫары була.
Максим Ульчев бөгөн «Башинформ» мәғлүмәт агентлығы» асыҡ акционерҙар йәмғиәте коллективы менән таныштырылды.
Предприятиеның элекке етәксеһе Юнир Аҙнабаев «Башҡортостан» телерадиокомпанияһына эшкә күсерелде, «Спутник FM» радиостанцияһын етәкләй.


text:
Рәсәй Юристар ассоциацияһы Башҡортостанда Бушлай юридик ярҙам көнөн үткәрә
Рәсәй Юристар ассоциацияһының төбәк бүлексәһе йома, 20 сентябрҙә, Бушлай юридик ярҙам көнөн үткәрә. Көн дауамында Өфөләге 16 адрес буйынса һәм республика буйынса 23 урындағы бүлексәлә граждандарға торлаҡ, ғаилә, хеҙмәт, гражданлыҡ хоҡуҡтарына ҡағылышлы юридик мәсьәләләр буйынса хоҡуҡи ярҙам күрһәтеләсәк.
Барлыҡ һорауҙарға «Рәсәйҙең Юристар ассоциацияһы» дөйөм Рәсәй йәмәғәт ойошмаһының урындағы бүлексәләре вәкилдәре, БР Прокуратураһы хеҙмәткәрҙәре, Федераль дәүләт теркәүе, кадастр һәм картография хеҙмәтенең Башҡортостан буйынса идаралығы белгестәре, адвокаттар яуап бирәсәк.
Рәсәй Юристар ассоциацияһының төбәк бүлексәһенән хәбәр итеүҙәренсә, бындай Бушлай юридик ярҙам көндәрен улар квартал һайын ойоштора. Консультация алыу өсөн алдан яҙылыу мотлаҡ түгел.


text:
Фото:
Башҡортостан бизнесы Чехия компаниялары менән диалогҡа саҡырыла
Фото:
Башҡортостан предприятиелары Чехия Республикаһы компаниялары вәкилдәре менән бизнес-осрашыуға саҡырыла, ул 8 апрелдә Өфөлә, БР Сәнәғәт, инвестицион һәм инновацион сәйәсәт министрлығының конференц-залында ойошторола (К.Маркс урамы, 3). Иртәнге 10.30-ҙа башлана.
Бизнес-осрашыуҙың маҡсаты – ике республика араһындағы кооперацион бәйләнештәрҙе киңәйтеү.
«Башинформ» агентлығына БР Сауҙа-сәнәғәт палатаһының матбуғат хеҙмәтенән хәбәр итеүҙәренсә, Чехия бизнесы төрлө өлкәлә хеҙмәттәшлек итеү перспективаларын тикшерергә әҙер. Өфөгә, атап әйткәндә, агрофирмалар төҙөлөшө, градирня төҙөлөшө һәм ремонты, автобустар һәм энергетика, химия, нефть, газ сәнәғәте өсөн ҡоролмалар ташыусы, һыра заводы төҙөлөшө һәм төҙөлөш материалдары етештереү заводы төҙөлөшө менән шөғөлләнеүсе компаниялар киләсәк.
Был осрашыуҙа ҡатнашасаҡ Чехия компаниялары хаҡында тулыраҡ мәғлүмәтте БР Сауҙа-сәнәғәт палатаһынан алырға мөмкин.


text:
Башҡортостан юлдаш телеканалы актер Хәмит Яруллиндың иҫтәлегенә арнап фильм күрһәтәсәк
ӨФӨ, 2015 йыл, 23 июнь. /«Башинформ» мәғлүмәт агентлығы, Ләйлә Аралбаева/.
27 июндә Башҡортостан юлдаш телеканалында киске 7 тула 15 минутта ҡыҫҡа метражлы «Япраҡ» фильмы күрһәтеләсәк. Уны былтыр «Башҡортостан» киностудияһында йәш режиссер Роман Пожидаев төшөргән. Был фильм билдәле башҡорт актеры, Башҡортостандың халыҡ, Рәсәйҙең атҡаҙанған артисы Хәмит Яруллин өсөн һуңғыһы булды. Ул яңыраҡ, 5 июндә, донъя ҡуйҙы.
Фильмда Илһам исемле малай хаҡында һүҙ бара. Ул сирле олатаһының вафат булыуын теләмәй. Үҙенсә йәшәү һәм үлем араһындағы һорауҙы хәл итергә тырыша. Фильм актерҙың яҙмышы менән бергә үрелеп бара. Һуңғы йылдарҙа ул йыш сирләй һәм ролдәрҙән баш тарта. Сюжет буйынса, уға йәшлеге, вафат булған ҡатыны төшөнә инә, уны үҙенә саҡыра. Актерҙың тормош иптәше Зилара Әйүпова 2014 йылдың 20 сентябрендә яҡты донъя менән хушлашты. Коллегалары һүҙҙәренсә, Хәмит Ғатаулла улы хәләл ефетен юғалтыуҙы бик ауыр кисерә. Улар Мәскәүҙә уҡып йөрөгән йылдарҙа танышҡан булған. Оҙон, бәхетле ғүмер кисереп, ике ҡыҙ тәрбиәләп үҫтергән.
«Күҙҙәре насар күреүенә һәм Бөрйән районының алыҫ булыуына ҡарамаҫтан, Хәмит Ғатаулла улы сценарийҙы уҡып сығыу менән риза булды. Уны фильмдың идеяһы илһамландырҙы. Ул фильм төшөрөүҙәге барлыҡ ауырлыҡтарға ла сыҙаны. Һуңғы ваҡытта уға шылтыратып, фильмдың фестивалдәрҙә уңыш ҡаҙаныуы хаҡында һөйләгәндә, Хәмит ағай: «Минең дә фильмдың геройы кеүек үк Зиларам эргәһендә булғым килә...», — тип әйтә торғайны», — тип хәтирәләре менән бүлешә сценарий авторы Зөһрә Бураҡаева.
«Япраҡ» фильмында шулай уҡ Урал Әминев, Гөлмирә Исмәғилева, Сулпан Асҡарова, Зөлфәр Әхмәтов төшкән. Операторы — Илдар Бикмәтов, рәссамы — Эльвира Ғайсина, композиторы — Владислав Савватеев. Хәҙерге ваҡытта «Япраҡ» фильмы күп кинофестивалдәрҙә ҡатнаша һәм танылыу яулай.


text:
Рөстәм Хәмитов Рәсәй Ҡораллы Көстәре Генераль штабы начальнигының беренсе урынбаҫары Николай Богдановский менән осрашты Фото: Андрей Старостин
Рөстәм Хәмитов Рәсәй Ҡораллы Көстәре Генераль штабы начальнигының беренсе урынбаҫары Николай Богдановский менән осрашты
Рөстәм Хәмитов Рәсәй Ҡораллы Көстәре Генераль штабы начальнигының беренсе урынбаҫары Николай Богдановский менән осрашты Фото: Андрей Старостин
ӨФӨ, 2015 йыл, 15 сентябрь. /«Башинформ» мәғлүмәт агентлығы, Илья Спиридонов/.
14 сентябрҙә Республика йортонда Башҡортостан Башлығы Рөстәм Хәмитов Рәсәй Ҡораллы Көстәре Генераль штабы начальнигының беренсе урынбаҫары, генерал-полковник Николай Богдановский менән осрашты.
Осрашыуҙа Башҡортостан биләмәһендә 7 сентябрҙә Үҙәк хәрби округында башланған «Үҙәк-2015» стратегик уҡыуҙарын үткәреү барышы тикшерелде.
«Бер аҙна инде ныҡышмалы, көсөргәнешле эшләйбеҙ. Был уҡыуҙар бик файҙалы тип иҫәпләйем, – тине республика Башлығы. – Кешеләр алдыбыҙҙа торған бурыстарҙың етдилеге, бөтә йүнәлештәр буйынса ентекле эшләргә кәрәклеген аңланы. Барыһы ла эшкә яуаплы ҡарай. Был – уҡыуҙарҙың төп бурысы. Һөҙөмтә ыңғай булыр тип ышанам».
Уҡыуҙарҙың һөҙөмтәләре буйынса ентекле анализ үткәреләсәк, көслө һәм йомшаҡ яҡтар билдәләнәсәк, тине Рөстәм Хәмитов.
«Беҙ ҡайҙа матди базаны яҡшыртырға, өҫтәмә финанс ресурстарын йүнәлтергә, ҡайһы бер ойоштороу эштәрен нисек башҡарып сығырға, заманса техника һатып алыу буйынса эште нисек яйға һалырға кәрәклеген аңлайбыҙ. Ошо эште мотлаҡ үтәйәсәкбеҙ», – тип һыҙыҡ өҫтөнә алды төбәк етәксеһе.
«Ҡыҙғанысҡа ҡаршы, барыһы ла быны аңламай. Һеҙгә һәм Һамар өлкәһенә «Афарин!» тиергә генә ҡала. Һеҙҙең өсөн дә был яңылыҡ булып тора», – тине Николай Богдановский.


text:
Фото:
Республикала игендең уртаса уңышы гектарынан 10 центнер самаһы буласаҡ тип күҙаллана
Фото:
БР Ауыл хужалығы министрлығының күҙаллауҙары буйынса, иген культураларының уртаса уңышы Башҡортостанда гектарынан 10 центнерҙан юғары булмаясаҡ.
— 10 көндән һуң беҙ игендең тулы балансын беләсәкбеҙ, әммә бөгөн үк игендең мал аҙығы һәм орлоҡҡа ғына етәсәге аңлашыла, — тип белдерҙе БР Хөкүмәте кәңәшмәһендә беренсе вице-премьер, республиканың ауыл хужалығы министры Шамил Вахитов. – Орлоҡҡа – 500 мең тонна, мал аҙығына – бер миллион тонна.
Төбәктәге яҙғы культуралар сәсеүлеге ҡоролоҡтан етди зыян күргән. Арпа менән һоло, мәҫәлән, әле үк башаҡлана башлаған. Был уларҙың үҫеүҙән туҡтауын аңлата. Шул уҡ мәлдә үҫемлектәр япмаһының бейеклеге 15-20 сантиметр ғына.
Хөкүмәт Россельхознадзорҙың БР буйынса Идаралығына республикала үҫтерелгән бойҙайҙы һатыуға контролде арттырырға ҡушты.
—Хужалыҡтарҙа, иген ҡабул итеү пункттарында, машина-технологик станцияларҙа булған игенде иҫәпкә алыу мотлаҡ. Уларҙы республиканан ситкә һатырға ярамай, — тип белдерҙе БР Ауыл хужалығы министрлығының башлығы.


text:
Сәнәғәт һәм инновация сәйәсәте министрлығының төп эш йүнәлештәре ҡаралды
Башҡортостандың Сәнәғәт һәм инновация сәйәсәте министрлығында тармаҡ йәмәғәт берләшмәләре, киң мәғлүмәт саралары вәкилдәре, «Живой Журнал» берләшмәһе блогерҙары менән осрашыу үткәрелде.
Сараның төп маҡсаты булып министрлыҡтың структура подразделениелары эшмәкәрлеге, бүлектәрҙең һәм тотош министрлыҡтың өҫтөнлөклө эш йүнәлештәре менән танышыу торҙо.
Осрашыуҙа ҡатнашыусыларҙы инновациялар өлкәһен үҫтереү буйынса планлаштырылған эш йүнәлештәре: инновация эшмәкәрлеген яҡлауҙың финанс механизмдары, индустриаль парктар булдырыу маҡсаттары һәм башҡалар ҡыҙыҡһындырҙы. Инновация проекттарын тормошҡа ашырыу, айырым иҡтисади зоналар булдырыу буйынса тәҡдимдәр яңғыраны. Сәнәғәт өсөн кадрҙар әҙерләү темаһы ҡыҙыу тикшерелде. Министрлыҡ адресына конструктив тәнҡит тә яңғыраны. Бөтә тәҡдимдәр тикшерелеп, артабанғы эштә файҙаланыласаҡ, тип хәбәр иттеләр Сәнәғәт министрлығында.


text:
Башҡортостандың 19 районында һунар итеү ваҡытлыса тыйыла
Башҡортостан Президенты Рөстәм Хәмитов ҡайһы бер райондарҙың һунарсылыҡ биләмәләрендә йәйге-көҙгө осорҙа һунар итеүҙе тыйыу тураһындағы бойороғона ҡул ҡуйҙы. Улар иҫәбендә — Әбйәлил, Асҡын, Баймаҡ, Балаҡатай, Белорет, Бөрйән, Ғафури, Дыуан, Ейәнсура, Йылайыр, Ишембай, Ҡариҙел, Ҡыйғы, Күгәрсен, Мәсетле, Нуриман, Салауат, Учалы, Хәйбулла райондары.
Урман фондында БР Хөкүмәтенең 2012 йылдың 7 авгусындағы бойороғо менән индерелгән айырым янғынға ҡаршы режим бөтөрөлгәнгә тиклем һунар итеү тыйыла.
Бойороҡ үтәлешенә контроллек итеү Башҡортостандың Тәбиғәттән файҙаланыу һәм экология министрлығына йөкмәтелде, тип хәбәр иттеләр республика башлығының матбуғат хеҙмәтенән.


text:
21 апрелдә хеҙмәт ҡануниәтен үтәү мәсьәләләре буйынса граждандар ҡабул ителә
21 апрелдә 14 сәғәттән башлап РФ Президентының Башҡортостан Республикаһындағы йәмәғәт ҡабул итеү бүлмәһендә хеҙмәт ҡануниәтен үтәү мәсьәләләре буйынса граждандар ҡабул итеү үткәрелә
Мөрәжәғәт итеүселәрҙе Башҡортостан Республикаһында Дәүләт хеҙмәт инспекцияһы етәксеһе вазифаһын башҡарыусы Андрей Цибизов ҡабул итәсәк.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Максим Чудов – Сочиҙағы «Слобода»ның мэры
Сочиҙа өс Олимпия ауылдары асылды, уларҙа алдағы Уйындар-2014-тә спортсылар һәм рәсми кешеләр урынлашасаҡ. Өҫтәмә «Слобода» ауылының мэры, яңыраҡ профессиональ спортсы карьераһын тамамлаған, Өфө егете, биатлонсы Максим Чудов булды.
«Слобода» өҫтәмә тау олимпия ауылы саңғы уҙышы һәм биатлон буйынса ярыштар өсөн комплекстан туранан-тура яҡын (500-800 метр) урынлашҡан, спортсыларға ярыштар үтәсәк шул уҡ бейеклек кимәлендә йәшәүҙе тәьмин итәсәк. Өҫтәмә тау ауылында саңғы уҙышы һәм биатлон кеүек спорт төрҙәрендә ҡатнашыусы 1100 спортсыны, шулай уҡ делегация ағзаларын урынлаштырыу тәьмин ителгән.
Үҙенең матурлығы буйынса үҙенсәлекле тау ландшафтында урынлашҡан «Слобода» рус халыҡ әкиәттәре рухында һаҡланған. Бөтәһенә лә билдәле әкиәт персонаждары: Мәскәй әбей, Ут-ҡош (Жар-птица), Илья Муромец, Садко, Иван-Дурак һәм Һоро Бүре рус халҡының холоҡ һыҙаттарын, уның юморын, һабағын һәм ҡиммәттәрен асып бирә.
Һәр ауылда – үҙенең Хужаһы – Уйындарҙың рәсми Талсымдарының береһе бар. Аҡ Айыу – Яр буйы Ауылының ҡунаҡсыл хужаһы. Леопард – Тау Ауылының әүҙем, ҡыйыу хужаһы. Ҡуян – «Слобода» Өҫтәмә Тау ауылының мәрхәмәтле, шат күңеллле хужабикәһе. Һәр бер Хужаға үҙ ауылының стиле яҡын. Ҡуян әкиәттәр ярата, Леопард урыҫ йолаларын хөрмәт итә, Аҡ Айыу тарих һәм заманса технологиялар менән мауыға.
Ҡолға менән бейеклеккә һикереү буйынса донъя рекордсмены Елена Иҫәнбаева Хужа Аҡ Айыу менән Яр буйы ауылы мэры булды, ә Леопард конькиҙа йүгереү спортының Ватан йондоҙо Светлана Журова менән бергә Тау ауылында хужалыҡ итәсәк.


text:
Өфөгә Чехия делегацияһы килде
ӨФӨ, 2016 йыл, 12 октябрь. /«Башинформ» мәғлүмәт агентлығы, Арина Рәхимҡолова/.
Республиканың баш ҡалаһына Чехияның рәсми делегацияһы килде. Уның составында Чехияның Ғәҙәттән тыш һәм Тулы хоҡуҡлы илсеһе Владимир Ремек, Чехия Республикаһының ауыл хужалығы министры урынбаҫары Ярослава Бенеш Шпалкова бар. Сәфәр барышында Ғәҙәттән тыш һәм Тулы хоҡуҡлы илсенең республика етәкселеге менән осрашыуы ҡаралған.
Рәсәй Сит ил эштәре министрлығының Өфөләге вәкиле Венер Ғәлиәкбәров хәбәр итеүенсә, ике көнлөк сәфәр программаһында — бизнес-форумда ҡатнашыу, Ҡырмыҫҡалы районындағы «Артемида» тоҡомсолоҡ хужалығына барыу. 12 октябрҙә республика Дәүләт Йыйылышы Рәйесе Константин Толкачёв һәм Башҡортостан Хөкүмәте Премьер-министры урынбаҫары Ирек Мөхәмәтдинов менән осрашыу планлаштырылған.


text:
Өфөлә Дәүләт Йыйылышының 25-се ултырышы башланды
Өфөлә, БР Дәүләт Йыйылышы Йортонда, Башҡортостан Республикаһының дүртенсе саҡырылыш Дәүләт Йыйылышы-Ҡоролтайҙың 25-се ултырышы башланды. Уның эшендә Дәүләт Йыйылышы-Ҡоролтай Рәйесе Константин Толкачев, БР Хөкүмәте Премьер-министры Раил Сарбаев, Федерация Советы ағзалары һәм Дәүләт Думаһы депутаттары, БР Хөкүмәте ағзалары ҡатнаша. Ултырышта шулай уҡ федераль ведомстволарҙың территориаль органдары, республика башҡарма власть органдары етәкселәре, Президент Хакимиәтенең, Дәүләт Йыйылышы Секретариатының һәм республика Хөкүмәте Аппаратының яуаплы хеҙмәткәрҙәре, Башҡортостан Республикаһы суд, хоҡуҡ һаҡлау органдары етәкселәре, киң мәғлүмәт саралары вәкилдәре лә бар.
Депутаттар ҡабул иткән көн тәртибендә 35 мәсьәлә, шул иҫәптән 22 республика һәм өс федераль закон проектын ҡарау, БР-ҙа Кеше хоҡуҡтары буйынса вәкилдең докладын тыңлау, мировой судьялар һайлау һәм башҡа мөһим мәсьәләләр. Ултырыш БР Хөкүмәте Премьер-министры Раил Сарбаевтың сығышын тыңлауҙан башланды, ул 2009 йылда республика ауыл хужалығын үҫтереү һәм 2008-2012 йылдарға ауыл хужалығы продукцияһы, сеймал һәм аҙыҡ-түлек баҙарҙарын көйләү программаһын тормошҡа ашырыу һөҙөмтәләре тураһында доклад яһаны.
Докладта ауыл биләмәләрен тотороҡло үҫтереү, ауыл хужалығына эшләү өсөн уңайлы шарттар булдырыу, ауыл хужалығының өҫтөнлөклө тармаҡтарын үҫтереү, ауыл хужалығы продукцияһы, сеймал һәм аҙыҡ-түлек баҙарҙарын көйләү кеүек мәсьәләләр ҡарала, шулай уҡ 2010 йылға республика ауыл хужалығы үҫешенә прогноз яһала.


text:
Башҡортостанда әстрхан сәтләүегенә өҫтөнлөк бирелә
Башҡортостанда әстрхан сәтләүегенә өҫтөнлөк бирелә.
Бөтә Рәсәй ауыл хужалығы иҫәбен алыу барышында ҡыҙыҡлы мәғлүмәттәр асыҡланды. Республикала беҙҙең тәбиғәт шарттарына ят булған әстрхан сәтләүеге, ананас, өрөк үҫтерелә. Сәскә яратыусылар күбәйгән — айырым баҡсаларҙа гөл-сәскәләр хатта икешәр сутый майҙанды биләй. 6 районда – дөйәғош, 3 районда тауис, фазандар үрсетәләр. Сыбар болан, дөйә, пони аҫыраусылар ҙа бар. Бөтә Рәсәй ауыл хужалығы иҫәбен алыу кампанияһы 1 июлдән 15 авгусҡа тиклем үтте.


text:
Баймаҡта яңы йорт файҙаланыуға тапшырылды
Башҡортостан Президенты Рөстәм Хәмитов эш сәфәре барышында граждандарҙы иҫке һәм авария хәлендәге йорттарҙан яңыһына күсереү программаһы буйынса Баймаҡта Әлибаев урамында төҙөлгән яңы өс ҡатлы йортто ҡараны.
Төҙөүселәр әҙер объектты 2013 йылдың 3-сө кварталында тапшырҙы. Төҙөлөш-монтаж эштәре хаҡы 23,4 миллион һум тәшкил итте.
Йортта бер һәм ике бүлмәле 24 фатир урынлашҡан. Улар тулыһынса күсенеп сығыуға әҙер: фатирҙарҙа биҙәү эштәре тамамланған. Буласаҡ өй туйлаусылар асҡыстар алған да инде һәм күсергә планлаштыра.
Рөстәм Хәмитов төҙөлөш һәм биҙәү эштәренең сифаты менән ҡәнәғәт ҡалды.


text:
«Берҙәм Рәсәй» үҙгәртеләсәк
«Берҙәм Рәсәй» партияһы, атап әйткәндә, уның Башҡортостандағы бүлексәһе үҙгәртеләсәк. Был хаҡта «Башинформ» агентлығында үткән конференцияла «Берҙәм Рәсәй»ҙең Башҡортостан төбәк бүлексәһе етәксеһе Рөстәм Ишмөхәмәтов хәбәр итте. Быға Альберт Мифтаховтың Башҡортостандағы Владимир Путинға ярҙам итеү буйынса халыҡ штабы етәксеһе булыуы ла сәбәп булды, сөнки ул бығаса киң мәғлүмәт сараларында «Берҙәм Рәсәй»ҙе бер генә тапҡыр тәнҡит утына алманы.
Заман талаптарына ярашлы үҙгәрештәр, Рөстәм Ишмөхәмәтов һүҙҙәренсә, берҙәм рәсәйлеләрҙең барлыҡ бүлексәләрендә лә индереләсәк.
— Партия тауыш биреү өсөн машина түгел, ә ысын мәғәнәһендә эске демократия системаһы үҫешкән эксперттар берләшмәһе булырға тейеш, — тип иҫәпләй ул.
Рөстәм Ишмөхәмәтов һүҙҙәренсә, партияны үҙгәртеү юлдарының береһе – алдан һайлау (праймериз) барышында конкурентлыҡты арттырыу. Лидер булырлыҡ, халыҡ ышанған кандидаттар ғына алдан һайлап алынырға тейеш. Шулай итеп кенә партия үҙ абруйын күтәрә аласаҡ.
Ишмөхәмәтов фекеренсә, бындай стратегияны «Берҙәм Рәсәй» генә түгел, башҡа партиялар ҙа ҡулланырға тейеш.
— Оппоненттарыбыҙға ла, активистарыбыҙға ла бер-береһенә ҡарата дошман булыу образынан баш тартырға тәҡдим итер инем, — тине ул. – Беҙ барыбыҙ ҙа берҙәм Рәсәй киңлегендә эшләйбеҙ.
Шулай уҡ «Берҙәм Рәсәй»ҙең ҡайһы бер вәкилдәренең һайлау алды осрашыуҙарында ҡатнашмауы улар өсөн отошло түгел, тип белдерҙе Рөстәм Ишмөхәмәтов.
— Фекер алышыуға барыуҙан ҡурҡырға ярамай, — тине ул.
Рөстәм Ишмөхәмәтов «Берҙәм Рәсәй» кандидаттарының Өфө ҡала Советына һайлауҙар алдынан үткәрелгән фекер алышыуҙа әүҙем ҡатнашыуын миҫалға килтерҙе.
Башҡортостандағы Владимир Путинға ярҙам итеү буйынса халыҡ штабы етәксеһе Альберт Мифтахов, «Берҙәм Рәсәй» генә түгел, башҡа партиялар ҙа үҙгәртелергә тейеш, тигән фекерен белдерҙе.
Әгәр эре партиялар үҙгәртелмәһә, Мифтахов фекеренсә, уларҙы бәләкәйерәк яңы конкуренттар ҡыҫырыҡлай башлаясаҡ. Сөнки яңы ҡануниәт ҙур булмаған партиялар булдырыуҙы хуплай.


text:
Тәгәрлек
Тәгәрлек (Vanellus vanellus, урыҫ. чибиц йәки пигалица) — ржанка һымаҡтар ғаиләһендәге ҙур булмаған (өйрәктән бәләкәйерәк) һаҙ ҡошо.
Ҡылыҡһырлама[үҙгәртергә | вики-тексты үҙгәртергә]
Башында оҙон ҡара ҡауырһын супайы, һырты менән түше йәшкелт төҫтә була. Түбәһе, муйынының алғы яғы, түшенең алғы өлөшө, ҡойроҡ төбө аҡ. Ҡыш көнө ҡаурыйҙары күберәк аҡ төҫтә була. Был ҡош һауала төрлө хәрәкәттәр яһап, баш түбән дә әйләнеп китеп осҡан өсөн Башҡортостанда тәгәрлек, тәгәрләүек, кеҙгет тип тә йөрөтәләр. Башындағы оҙон ҡара ҡаурһындарын бер күтәреп, бер төшөрөп йөрөй.
Туҡланыуы[үҙгәртергә | вики-тексты үҙгәртергә]
Бөжәктәр, ямғыр селәүсене, ҡусҡар, үлән орлоҡтары менән туҡлана.
Тереклек итеүе[үҙгәртергә | вики-тексты үҙгәртергә]
Тәгәрлек Атлантик океандан Тын океанға тиклем таралған. Күсмә ҡош. Урта диңгеҙ бассейнында, Кесе Азияла, Төньяҡ Һиндостан, Ҡытай һәм Японияла ҡышлау урыны. Ояһын, ғәҙәттә, ерҙә ҡора. Ҡыҙғылт һәм ҡара төрткөләр менән сыбарланған 4 бөртөк йәшкелт һәмһарғылт-көрән йомортҡа һала.


text:
Өфөлә — «Олимпия тәнәфестәре»
ӨФӨ, 2015 йыл, 20 ғинуар. /«Башинформ» мәғлүмәт агентлығы, Эльмира Сабирова/.
29 ғинуарҙа Өфөлә Рәсәйҙең Олимпия комитеты әҙерләгән «Олимпия тәнәфестәре» проекты старт ала. Көндөҙгө сәғәт 2-лә Ленин һәм Пушкин урамдары киҫелешендәге скверҙа акция уҙа, уның барышында билдәле спортсылар — олимпия чемпиондары, Рәсәйҙең олимпия комитеты вәкилдәре, рәсми вәкилдәр, шулай уҡ бөтә теләүселәр махсус эшләнгән аппараттар һәм ябай физик күнекмәләр ярҙамында проектта ҡатнашыусы туғыҙ ҡала (Ҡазан Һамар, Мәскәү, Омск, Дондағы Ростов, Томск, Новосибирск, Екатеринбург, Санкт-Петербург) халҡы менән үҙҙәренең йылыһы менән уртаҡлаша ала, тип хәбәр иттеләр баш ҡала хакимиәтенең матбуғат хеҙмәтенән.
«Олимпия тәнәфестәре» проекты 2013 йылдың ноябрендә башланды.


text:
Ҡаһирәләге Башҡортостан студенттары тормошо тураһында Рәмил Килмәмәтов эштәре Мәсетле районында күрһәтелде
Башҡортостан Республикаһы мосолмандары Диниә назаратының Мәсетле районы Оло Ыҡтамаҡ ауылында үткән күсмә пленумы ваҡытында РФ һәм БР-ҙың атҡаҙанған мәҙәниәт хеҙмәткәре, БР Фоторәссамдар ойошмаһы рәйесе Рәмил Килмәмәтовтың “Әл-Әзһәр” халыҡ-ара ислам университетында белем алыусы Башҡортостан студенттары тормошо тураһындағы фотоэштәре күрһәтелде.
Бар республиканан пленумға йыйылған дин хеҙмәткәрҙәренә Ҡаһирәлә уҡыусы студенттарыбыҙҙың ялы, көнкүреше, уҡыуы тураһында дөйөм алғанда 27 эш тәҡдим ителде. Артабан был фотоһүрәттәр БР мосолмандары Диниә назаратында күргәҙмәгә ҡуйыласаҡ, ә көҙгөһөн Өфөлә “Әл-Әзһәр”гә визиты йомғаҡтары буйынса Рәмил Килмәмәтовтың ҙур фотокүргәҙмәһен ойоштороу күҙаллана.


text:
Иглин районы уҡыусылары Республика Йортонда булды
Иглин районының Пушкинское ауылы мәктәбе уҡыусылары Республика Йортонда булды һәм унда республика Хөкүмәте эше менән танышты.
Башҡортостан Президенты Хакимиәтенә экскурсия ойоштороу тәҡдиме менән мәктәп педагогтары мөрәжәғәт иткән.
8 һәм 9 класс уҡыусыларына төбәк башҡарма власть структураһы хаҡында һөйләнеләр һәм дәүләт аппараты хеҙмәткәрҙәре менән таныштырҙылар. Экскурсия сиктәрендә уҡыусылар Премьер-министрҙың эш кабинетын һәм ултырыштар залын ҡараны.
Экскурсия тамамланғас, балаларҙы сәй эсергә һәм иҫтәлеккә фото төшөргә саҡырҙылар, тип хәбәр итә төбәк башлығының матбуғат хеҙмәте.


text:
«500 ферма» программаһы һөҙөмтәле, ауыл халҡы өсөн асыҡ булырға тейеш – БР Президенты
Республика парламентарийҙарына йыллыҡ Мөрәжәғәтнамәһе менән сығыш яһап, Башҡортостан Президенты Рөстәм Хәмитов, уҙып барған йылда ауыл иҡтисадында, ауылға социаль ярҙам итеүҙә ярайһы үҫеш булды, тип билдәне.
Хәҙер ауыл хужалығы комплексында дөйөм һалыу күләме менән 702 миллиард һумдан ашыу 18 эре проект тормошҡа ашырыла. Быйыл 7 миллиард һум самаһы аҡса ауыл хужалығына ярҙам итеүгә йүнәлтелде. Байтаҡ средстволар федераль бюджеттан йәлеп ителде. Былтыр ул миллиард ярым ине, быйыл – ике ярым тапҡырға күберәк. «500 ферма» программаһы яҡшы импульс бирҙе. Уның арҡаһында республиканың 130 фермаһында яңыртыу һәм ҡорамалдар менән йыһазландырыу буйынса эштәр бара йәки тамамланған. Тик иң мөһиме – модернизацияланған фермаларҙа хеҙмәт етештереүсәнлеге бер ярымға-ике тапҡырға артты. Һөттөң үҙҡиммәте кәмей, тимәк продукция конкуренцияға һәләтле була башланы. Был программа тағы ла һөҙөмтәле, үҫешле, ауыл халҡы өсөн асыҡ булһын өсөн уны артабан да камиллаштырырға кәрәк, — тине БР Президенты.


text:
Башҡортостан Президенты: «500 ферма» программаһын финанслау дауам итәсәк»Фото: Александр Данилов
Башҡортостан Президенты: «500 ферма» программаһын финанслау дауам итәсәк»
Башҡортостан Президенты: «500 ферма» программаһын финанслау дауам итәсәк»Фото: Александр Данилов
Башҡортостан Президенты Рөстәм Хәмитов республиканың төньяҡ-көнсығыш райондары буйлап эш сәфәре барышында Балаҡатай районы предприятиеларында булды.
Атап әйткәндә, райондың Ямаш ауылында Рөстәм Хәмитов «Урал» ауыл хужалығы производство кооперативының етештереү базаһында булды. Предприятие продукцияһы торлаҡ йорттар, шулай уҡ малсылыҡ фермалары төҙөлөшөндә ҡулланыла. Етештереү ҡеүәте – сменаһына 1,5 мең блок. Республика Президенты предприятие эргәһендә төҙөлөп ятҡан дөйөм ятаҡ миҫалында бындай блоктарҙан йорт төҙөү технологияһы менән танышты. Белгестәр әйтеүенсә, бындай йорттарҙың квадрат метры 15 мең һум тора.
Бынан тыш, Рөстәм Хәмитов «Урал» ауыл хужалығы производство кооперативы һәм Киров исемендәге ауыл хужалығы производство кооперативы баҫыуҙарында сәсеү барышы менән ҡыҙыҡһынды. Сәсеү эштәре бында әүҙем алып барыла. Быйыл Киров исемендәге ауыл хужалығы производство кооперативы 5,8 миллион һумға туғыҙ берәмек ауыл хужалығы техникаһы һатып алған. Ауыл хужалығы техникаһы һатып алыуға субсидия биреү программаһы сиктәрендә бюджеттан 2,4 миллион һум бүленәсәк.
Башҡортостан Президенты эш сәфәре барышында шулай уҡ урындағы теплицала булды. Бында көн һайын 130 килограмм ҡыяр йыйып алалар, алдағы көндәрҙә помидорҙар ҙа өлгөрөп етәсәк. Оранжереяларҙа һауа температураһы йыл әйләнәһенә 25 градус кимәлендә һаҡлана.
Иҫке Балаҡатай ауылында республика Президенты «Лидер» яуаплылығы сикләнгән йәмғиәтенең «500 ферма» программаһы буйынса яңыртылған малсылыҡ комплексын ҡараны. Яңыртыу эштәренә 15 миллион һум аҡса тотонолған. «500 ферма» программаһы буйынса 4,3 миллион һум кире ҡайтарып биреләсәк. Быйыл йәнә шундай уҡ малсылыҡ комплексын яңыртыу планлаштырыла. Әлеге ваҡытта бында 55 кеше эшләй. Президент билдәләүенсә, бындай хужалыҡтарға артабан да ярҙам күрһәтеләсәк. Атап әйткәндә, «500 ферма» программаһы буйынса финанслау дауам итәсәк.


text:
«Георгий таҫмаһы» акцияһы старт ала
Башҡортостан ғәҙәттәгесә «Георгий таҫмаһы» бөтә Рәсәй акцияһында ҡатнашасаҡ. Хәҙерге быуынға Бөйөк Ватан һуғышында кем һәм ниндәй хаҡ биреп еңеүен, кем менән ғорурланырға, кемде хәтерләргә тейешлеген оноторға юл ҡуймау уның төп маҡсаты иҫәпләнә.
Быйыл «Георгий таҫмаһы» акцияһы төбәктә 28 апрелдән 9 майға тиклем үтәсәк. Тәүге Еңеү символдары Өфөлә 28 апрелдә 15 сәғәттә «Каруанһарай» сауҙа комплексы янында таратыла башлаясаҡ. Был хаҡта «Башинформ» агентлығына БР Йәштәр сәйәсәте һәм спорт министрлығынан хәбәр иттеләр. Ведомствонан асыҡлауҙарынса, был көндө Башҡортостандың йәштәр һәм балалар йәмәғәт ойошмалары активистары теләге булғандарҙың барыһына ла 1500 Георгий таҫмаһын тапшырасаҡ. Уларҙы кейемгә беркетеп, сумкаға йәки автомобиль антеннаһына бәйләп, Өфө халҡы һуғыш йылдарында Ватанды һаҡлаған һалдаттар һәм офицерҙарҙың ҡаһарманлығына үҙенең хөрмәтен белдерә аласаҡ.
Быйыл республикала йәмғеһе 49000 Георгий таҫмаһы таратыласаҡ.


text:
Башҡортостан менән Япония акрил кислотаһы һәм этилен етештереү буйынса заводтар төҙөү тураһында һөйләшеп килештеФото: Андрей Старостин
Башҡортостан менән Япония акрил кислотаһы һәм этилен етештереү буйынса заводтар төҙөү тураһында һөйләшеп килеште
Башҡортостан менән Япония акрил кислотаһы һәм этилен етештереү буйынса заводтар төҙөү тураһында һөйләшеп килештеФото: Андрей Старостин
30 октябрҙә Өфөлә республика Президенты Рөстәм Хәмитов һәм Японияның Рәсәй Федерацияһындағы Ғәҙәттән тыш һәм Тулы хоҡуҡлы илсеһе Тикахито Харада Башҡортостан менән Японияның хеҙмәттәшлек итеүе тураһында һөйләшеүҙәр үткәрҙе. «Башинформ» агентлығы алдан хәбәр итеүенсә, Японияның рәсми делегацияһы республикаға Япония һәм Башҡортостан араһында сауҙа-иҡтисади һәм инвестиция хеҙмәттәшлеге буйынса конференцияла ҡатнашыу өсөн килгәйне.
Президент һәм Илсе ике яҡлы хеҙмәттәшлек сиктәрендә тормошҡа ашырыласаҡ бер нисә проектты тикшерҙе. Атап әйткәндә, республикала акрил кислотаһы һәм этилен етештереү буйынса заводтар төҙөү тураһында ҡарар ҡабул итте.
— Тиҙҙән «Газпром Нефтехим Салауат» компанияһы өсөн акрил кислотаһы производствоһын булдырыу буйынса контрактҡа ҡул ҡуйыласаҡ. Ул беҙҙең тәүге ҙур масштаблы проект буласаҡ, — тип һыҙыҡ өҫтөнә алды Илсе.
Өс мөһим проект иҫәбендә ул шулай уҡ этилен етештереү буйынса заводтар төҙөүҙе атаны.
— Әлбиттә, билдәләнгән проекттарҙы тормошҡа ашырырға кәрәк, — тине Рөстәм Хәмитов. – Акрил кислотаһы производствоһын Япония компаниялары менән берлектә проектлау, төҙөү һәм файҙаланыу беҙҙең өсөн ҙур ҡыуаныс. Этилен производствоһын төҙөүҙә ҡатнашыу – шулай уҡ дөрөҫ ҡарар, сөнки бөгөн Рәсәйҙә этилен етешмәй.
Шулай уҡ яҡтар Өфөлә суп-сар эшкәртеү буйынса завод төҙөү мөмкинлектәрен тикшерҙе. Япония вәкилдәре фекеренсә, был проект республика өсөн иҡтисади йәһәттән генә түгел, социаль яҡтан да әһәмиәтле.
— Ҡалдыҡтарҙы эшкәртеү буйынса тәбиғәтте һаҡлау проекты хаҡында һүҙ йөрөткәндә, уны тормошҡа ашырыу өсөн әлеге ваҡытта финанс схема өҫтөндә эшләйбеҙ, — тип хәбәр итте Башҡортостан Президенты. – Уны федераль ресурстарҙы, Башҡортостанда эшләгән компаниялар ресурстарын, республика бюджеты средстволарын йәлеп итеү йәһәтенән ғәмәлләштереү зарур. Был хаҡта Илсе әфәнде менән һөйләштек. Әлбиттә, производствоны локалләштереү, уға Рәсәй кимәлендәге белгестәрҙе йәлеп итеү, уларҙы уҡытыу тураһында ла уйларға тейешбеҙ. Әммә быларҙың барыһын да ентекле тикшереп, дөйөм ҡарарға килербеҙ, тип уйлайым.
Рөстәм Хәмитов билдәләүенсә, республикала Япония бизнесмендары өсөн иң уңайлы шарттар булдырыласаҡ.
Тикахито Харада, үҙ сиратында, төрлө өлкәләрҙә хеҙмәттәшлекте нығытыу өсөн күп көс һалырға әҙер булыуы хаҡында әйтте.


text:
Михаил Бабич: «Милли ҡомартҡы һаналған Торатауға теймәү өсөн барыһы ла эшләнә»Фото: Андрей Старостин
Михаил Бабич: «Милли ҡомартҡы һаналған Торатауға теймәү өсөн барыһы ла эшләнә»
Михаил Бабич: «Милли ҡомартҡы һаналған Торатауға теймәү өсөн барыһы ла эшләнә»Фото: Андрей Старостин
ӨФӨ, 2015 йыл, 1 декабрь. /«Башинформ» мәғлүмәт агентлығы, Арина Рәхимҡолова/.
Бөгөн милли ҡомартҡы һаналған Торатауға теймәү һәм икенсе сеймал базаһын табыу өсөн мөмкин булғандың барыһы ла эшләнә. Рәсәй Президентының Волга буйы федераль округындағы тулы хоҡуҡлы вәкиле Михаил Бабич Волга буйы төбәктәренең киң мәғлүмәт саралары етәкселәре һәм баш мөхәррирҙәре менән осрашыуҙа ошо хаҡта белдерҙе. Сара бөгөн Түбәнге Новгородта уҙҙы.
«Башҡортостан сода компанияһы – ҙур яндырылған сода етештереү предприятиеһы. Ул Рәсәй баҙарының – 60, экспорт тауарҙарының 20 проценттан ашыуын биләй. Производствола 4,5 мең эшсе, дөйөм алғанда, 10 меңгә яҡын кеше эшләй. Оҙаҡ йылдар сеймал базаһы булған шихан 2019 йылда юҡҡа сығасаҡ. Әгәр сеймал проблемаһы хәл ителмәһә, беҙ предприятиены ғына түгел, шулай уҡ төрөктәр һәм американдар дәғүә итә башлаған яндырылған сода етештереүҙе лә юғалтасаҡбыҙ. Хәҙер улар үҙҙәренең производствоһын яңырта һәм баҙарға инергә әҙер», — тип һыҙыҡ өҫтөнә алды Михаил Бабич.
Тулы хоҡуҡлы вәкил һүҙҙәренсә, әлеге ваҡытта икенсе сеймал базаһын һайлау буйынса ҙур эш башҡарыла. Ҡуштау тикшерелгән, Ғүмәр ятҡылығы өйрәнелә.
«Беҙ халыҡтың фекерен, Торатауға мөнәсәбәтен беләбеҙ. Әммә сәнәғәт объектының да проблемаһын аңлау мөһим. Миңә билдәле булыуынса, хәҙер Ҡуштауҙа һәм Ғүмәр ятҡылығы буйынса эш алып барырға кәрәк», — тине тулы хоҡуҡлы вәкил.
Ҡуштау ҙа һәйбәт вариант түгел, сөнки унда ял һәм туризм өсөн шарттар булдырылған, тип өҫтәне Михаил Бабич. Шуға күрә тулы хоҡуҡлы вәкил Ғүмәр ятҡылығының иң яҡшыһы булыуын билдәләне. Әгәр ыңғай һөҙөмтә алынһа, ул Башҡортостан сода компанияһы өсөн төп сеймал базаһы буласаҡ.